amanoisuno/poetBack huggingface dataset:
以鏡贈別 白居易 
人言似明月，我道勝明月。明月非不明，一年十二缺。豈如玉匣裏，如水常澄澈。月破天闇時，圓明獨不歇。我慙貌醜老，繞鬢斑斑雪。不如贈少年，迴照青絲髮。因君千里去，持此將爲別。
城上對月期友人不至 白居易 
古人惜晝短，勸令秉燭遊。況此迢迢夜，明月滿西樓。復有盈尊酒，置在城上頭。期君君不至，人月兩悠悠。照水煙波白，照人肌髮秋。清光正如此，不醉即須愁。
念金鑾子二首 一 白居易 
衰病四十身，嬌癡三歲女。非男猶勝無，慰情時一撫。一朝舍我去，魂影無處所。況念夭札時，嘔啞初學語。始知骨肉愛，乃是憂悲聚。唯思未有前，以理遣傷苦。忘懷日已久，三度移寒暑。今日一傷心，因逢舊乳母。
念金鑾子二首 二 白居易 
與爾爲父子，八十有六旬。忽然又不見，邇來三四春。形質本非實，氣聚偶成身。恩愛元是妄，緣合暫爲親。念茲庶有悟，聊用遣悲辛。暫將理自奪，不是忘情人。
對酒 白居易 
人生一百歲，通計三萬日。何況百歲人，人間百無一。賢愚共零落，貴賤同埋沒。東岱前後魂，北邙新舊骨。復聞藥誤者，爲愛延年術。又有憂死者，爲貪政事筆。藥誤不得老，憂死非因疾。誰言人最靈，知得不知失。何如會親友，飲此杯中物。能沃煩慮消，能陶真性出。所以劉阮輩，終年醉兀兀。
渭村雨歸 白居易 
渭水寒漸落，離離蒲稗苗。閑傍沙邊立，看人刈葦苕。近水風景冷，晴明猶寂寥。復茲夕陰起，野色重蕭條。蕭條獨歸路，暮雨濕村橋。
諭懷 白居易 
黑頭日已白，白面日已黑。人生未死間，變化何終極。常言在己者，莫若形與色。一朝改變來，止遏不能得。況彼身外事，悠悠通與塞。
喜友至留宿 白居易 
村中少賓客，柴門多不開。忽聞車馬至，云是故人來。況值風雨夕，愁心正悠哉。願君且同宿，盡此手中杯。人生開口笑，百年都幾回。
西原晚望 白居易 
花菊引閑行，行上西原路。原上晚無人，因高聊四顧。南阡有煙火，北陌連墟墓。村鄰何蕭疎，近者猶百步。吾廬在其下，寂莫風日暮。門外轉枯蓬，籬根伏寒兔。故園汴水上，離亂不堪去。近歲始移家，飄然此村住。新屋五六間，古槐八九樹。便是衰病身，此生終老處。
感鏡 白居易 
美人與我別，留鏡在匣中。自從花顏去，秋水無芙蓉。經年不開匣，紅埃覆青銅。今朝一拂拭，自照顦顇容。照罷重惆悵，背有雙盤龍。
村居臥病三首 一 白居易 
戚戚抱羸病，悠悠度朝暮。夏木纔結陰，秋蘭已含露。前日巢中卵，化作雛飛去。昨日穴中蟲，蛻爲蟬上樹。四時未嘗歇，一物不暫住。唯有病客心，沈然獨如故。
村居臥病三首 二 白居易 
新秋久病客，起步村南道。盡日不逢人，蟲聲徧荒草。西風吹白露，野綠秋仍早。草木猶爲傷，先傷我懷抱。朱顏與玄鬢，強健幾時好。況爲憂病侵，不得依年老。
村居臥病三首 三 白居易 
種黍三十畝，雨來苗漸大。種薤二十畦，秋來欲堪刈。望黍作冬酒，留薤爲春菜。荒村百物無，待此養衰瘵。葺廬備陰雨，補褐防寒歲。病身知幾時，且作明年計。
沐浴 白居易 
經年不沐浴，塵垢滿肌膚。今朝一澡濯，衰瘦頗有餘。老色頭鬢白，病形支體虛。衣寬有賸帶，髮少不勝梳。自問今年歲，春秋四十初。四十已如此，七十復何如。
栽松二首 一 白居易 
小松未盈尺，心愛手自移。蒼然澗底色，雲濕煙霏霏。栽植我年晚，長成君性遲。如何過四十，種此數寸枝。得見成陰否，人生七十稀。
栽松二首 二 白居易 
愛君抱晚節，憐君含直文。欲得朝朝見，階前故種君。知君死則已，不死會凌雲。
病中友人相訪 白居易 
臥久不記日，南窗昏復昏。蕭條草檐下，寒雀朝夕聞。強扶牀前杖，起向庭中行。偶逢故人至，便當一逢迎。移榻就斜日，披裘倚前楹。閑談勝服藥，稍覺有心情。
自覺二首 一 白居易 
四十未爲老，憂傷早衰惡。前歲二毛生，今年一齒落。形骸日損耗，心事同蕭索。夜寢與朝餐，其間味亦薄。同歲崔舍人，容光方灼灼。始知年與貌，衰盛隨憂樂。畏老老轉迫，憂病病彌縛。不畏復不憂，是除老病藥。
自覺二首 二 白居易 
朝哭心所愛，暮哭心所親。親愛零落盡，安用身獨存。幾許平生歡，無限骨肉恩。結爲腸間痛，聚作鼻頭辛。悲來四支緩，泣盡雙眸昏。所以年四十，心如七十人。我聞浮屠教，中有解脫門。置心爲止水，視身如浮雲。斗擻垢穢衣，度脫生死輪。胡爲戀此苦，不去猶逡巡。迴念發弘願，願此見在身。但受過去報，不結將來因。誓以智慧水，永洗煩惱塵。不將恩愛子，更種悲憂根。
夜雨有念 白居易 
以道治心氣，終歲得晏然。何乃戚戚意，忽來風雨天。既非慕榮顯，又不恤飢寒。胡爲悄不樂，抱膝殘燈前。形影闇相問，心默對以言。骨肉能幾人，各在天一端。吾兄寄宿州，吾弟客東川。南北五千里，吾身在中間。欲去病未能，欲住心不安。有如波上舟，此縛而彼牽。自我向道來，於今六七年。鍊成不二性，消盡千萬緣。唯有恩愛火，往往猶熬煎。豈是藥無効，病多難盡蠲。
寄楊六 白居易 
青宮官冷靜，赤縣事繁劇。一閑復一忙，動作經時隔。清觴久廢酌，白日頓虛擲。念此忽踟躕，悄然心不適。豈無舊交結，久別或遷易。亦有新往還，相見多形迹。唯君於我分，堅久如金石。何況老大來，人情重姻戚。會稀歲月急，此事真可惜。幾回開口笑，便到髭鬚白。公門苦鞅掌，盡日無閑隙。猶冀乘暝來，靜言同一夕。
送春 白居易 
三月三十日，春歸日復暮。惆悵問春風，明朝應不住。送春曲江上，眷眷東西顧。但見撲水花，紛紛不知數。人生似行客，兩足無停步。日日進前程，前程幾多路。兵刀與水火，盡可違之去。唯有老到來，人間無避處。感時良爲已，獨倚池南樹。今日送春心，心如別親故。
哭李三 白居易 
去年渭水曲，秋時訪我來。今年常樂里，春日哭君迴。哭君仰問天，天意安在哉。若必奪其壽，何如不與才。落然身後事，妻病女嬰孩。
初出藍田路作 白居易 
停驂問前路，路在秋雲裏。蒼蒼縣南道，去途從此始。絕頂忽上盤，衆山皆下視。下視千萬峰，峰頭如浪起。朝經韓公坡，夕次藍橋水。潯陽近四千，始行七十里。人煩馬蹄跙，勞苦已如此。
仙娥峰下作 白居易 
我爲東南行，始登商山道。商山無數峰，最愛仙娥好。參差樹若插，匼匝雲如抱。渴望寒玉泉，香聞紫芝草。青崖屏削碧，白石牀鋪縞。向無如此物，安足留四皓。感彼私自問，歸山何不早？可能塵土中，還隨衆人老。
微雨夜行 白居易  写雨 雨 秋天
漠漠秋雲起，稍稍夜寒生。但覺衣裳濕，無點亦無聲。
寄微之三首 一 白居易 
江州望通州，天涯與地末。有山萬丈高，有江千里闊。間之以雲霧，飛鳥不可越。誰知千古險，爲我二人設。通州君初到，鬱鬱愁如結。江州我方去，迢迢行未歇。道路日乖隔，音信日斷絕。因風欲寄語，地遠聲不徹。生當復相逢，死當從此別。
寄微之三首 二 白居易 
君遊襄陽日，我在長安住。今君在通州，我過襄陽去。襄陽九里郭，樓堞連雲樹。顧此稍依依，是君舊遊處。蒼茫蒹葭水，中有潯陽路。此去更相思，江西少親故。
寄微之三首 三 白居易 
去國日已遠，喜逢物似人。如何含此意，江上坐思君。有如河嶽氣，相合方氛氳。狂風吹中絕，兩處成孤雲。風迴終有時，雲合豈無因。努力各自愛，窮通我爾身。
舟中雨夜 白居易 
江雲闇悠悠，江風冷修修。夜雨滴船背，風浪打船頭。船中有病客，左降向江州。
夜聞歌者 白居易 
夜泊鸚鵡洲，江月秋澄澈。鄰船有歌者，發詞堪愁絕。歌罷繼以泣，泣聲通復咽。尋聲見其人，有婦顏如雪。獨倚帆檣立，娉婷十七八。夜淚如真珠，雙雙墮明月。借問誰家婦，歌泣何淒切。一問一霑襟，低眉終不說。
宿東林寺 白居易  庐山
經窗燈燄短，僧爐火氣深。索落廬山夜，風雪宿東林。
贈別崔五 白居易 
朝送南去客，暮迎北來賓。孰云當大路，少遇心所親。勞者念息肩，熱者思濯身。何如愁獨日，忽見平生人。平生已不淺，是日重殷勤。問從何處來，及此江亭春。江天春多陰，夜月隔重雲。移尊樹間飲，燈照花紛紛。一會不易得，餘事何足云。明旦又分手，今夕且歡忻。
春晚寄微之 白居易 
三月江水闊，悠悠桃花波。年芳與心事，此地共蹉跎。南國方譴謫，中原正兵戈。眼前故人少，頭上白髮多。通州更迢遰，春盡復如何。
漸老 白居易 
今朝復明日，不覺年齒暮。白髮逐梳落，朱顏辭鏡去。當春頗愁寂，對酒寡歡趣。遇境多愴辛，逢人益敦故。形質屬天地，推遷從不住。
夜雪 白居易  写雪 冬天 雪
已訝衾枕冷，復見窗戶明。夜深知雪重，時聞折竹聲。
寄行簡 白居易 
鬱鬱眉多斂，默默口寡言。豈是願如此，舉目誰與歡。去春爾西征，從事巴蜀間。今春我南謫，抱疾江海壖。相去六千里，地絕天邈然。十書九不達，何以開憂顏。渴人多夢飲，飢人多夢餐。春來夢何處，合眼到東川。
首夏 白居易 
孟夏百物滋，動植一時好。麋鹿樂深林，蟲蛇喜豐草。翔禽愛密葉，游鱗悅新藻。天和遺漏處，而我獨枯槁。一身在天末，骨肉皆遠道。舊國無來人，寇戎塵浩浩。沈憂竟何益，祗自勞懷抱。不如放身心，冥然任天造。潯陽多美酒，可使杯不燥。湓魚賤如泥，烹炙無昏早。朝飯山下寺，暮醉湖中島。何必歸故鄉，茲焉可終老。
孟夏思渭村舊居寄舍弟 白居易 
嘖嘖雀引雛，稍稍筍成竹。時物感人情，憶我故鄉曲。故園渭水上，十載事樵牧。手種榆柳成，陰陰覆牆屋。兔隱豆苗肥，鳥鳴桑椹熟。前年當此時，與爾同遊矚。詩書課弟姪，農圃資童僕。日暮麥登場，天晴蠶坼簇。弄泉南澗坐，待月東亭宿。興發飲數杯，悶來棊一局。一朝忽分散，萬里仍羈束。井鮒思反泉，籠鶯悔出谷。九江地卑濕，四月天炎燠。苦雨初入梅，瘴雲稍含毒。泥秧水畦稻，灰種畬田粟。已訝殊歲時，仍嗟異風俗。閑登郡樓望，日落江山綠。歸雁拂鄉心，平湖斷人目。殊方我漂泊，舊里君幽獨。何時同一瓢，飲水心亦足。
感情 白居易 
中庭曬服玩，忽見故鄉履。昔贈我者誰，東鄰嬋娟子。因思贈時語，特用結終始。永願如履綦，雙行復雙止。自吾謫江郡，漂蕩三千里。爲感長情人，提攜同到此。今朝一惆悵，反覆看未已。人隻履猶雙，何曾得相似。可嗟復可惜，錦表繡爲裏。況經梅雨來，色黯花草死。
郡廳有樹晚榮早凋人不識名因題其上 白居易 
潯陽郡廳後，有樹不知名。秋先梧桐落，春後桃李榮。五月始萌動，八月已凋零。左右皆松桂，四時鬱青青。豈量雨露恩，霑濡不均平。榮枯各有分，天地本無情。顧我亦相類，早衰向晚成。形骸少多病，三十不豐盈。毛鬢早改變，四十白髭生。誰教兩蕭索，相對此江城。
感秋懷微之 白居易 
葉下湖又波，秋風此時至。誰知濩落心，先納蕭條氣。推移感流歲，漂泊思同志。昔爲煙霄侶，今作泥塗吏。白鷗毛羽弱，青鳳文章異。各閉一籠中，歲晚同顦顇。
因沐感髮寄朗上人二首 一 白居易 
年長身轉慵，百事無所欲。乃至頭上髮，經年方一沐。沐稀髮苦落，一沐仍半禿。短鬢經霜蓬，老面辭春木。強年過猶近，衰相來何速。應是煩惱多，心焦血不足。
因沐感髮寄朗上人二首 二 白居易 
漸少不滿把，漸短不盈尺。況茲短少中，日夜落復白。既無神仙術，何除老死籍。祗有解脫門，能度衰苦厄。掩鏡望東寺，降心謝禪客。衰白何足言，剃落猶不惜。
早蟬 白居易 
月出先照山，風生先動水。亦如早蟬聲，先入閑人耳。一聞愁意結，再聽鄉心起。渭上新蟬聲，先聽渾相似。衡門有誰聽，日暮槐花裏。
苦熱喜涼 白居易 
經時苦炎暑，心體但煩倦。白日一何長，清秋不可見。歲功成者去，天數極則變。潛知寒燠間，遷次如乘傳。火雲忽朝斂，金風俄夕扇。枕簟遂清涼，筋骸稍輕健。因思望月侶，好卜迎秋宴。竟夜無客來，引杯還自勸。
早秋晚望兼呈韋侍郎 白居易 
九派繞孤城，城高生遠思。人煙半在船，野水多於地。穿霞日脚直，驅雁風頭利。去國來幾時，江上秋三至。夫君亦淪落，此地同飄寄。憫默向隅心，摧頹觸籠翅。且謀眼前計，莫問胸中事。潯陽酒甚濃，相勸時時醉。
司馬廳獨宿 白居易 
荒涼滿庭草，偃亞侵檐竹。府吏下廳簾，家僮開被襆。數聲城上漏，一點窗間燭。官曹冷似冰，誰肯來同宿。
夢與李七庾三十三同訪元九 白居易 
夜夢歸長安，見我故親友。損之在我左，順之在我右。云是二月天，春風出攜手。同過靖安里，下馬尋元九。元九正獨坐，見我笑開口。還指西院花，仍開北亭酒。如言各有故，似惜歡難久。神合俄頃間，神離欠伸後。覺來疑在側，求索無所有。殘燈影閃牆，斜月光穿牖。天明西北望，萬里君知否。老去無見期，踟躕搔白首。
秋槿 白居易 
風露颯已冷，天色亦黃昏。中庭有槿花，榮落同一晨。秋開已寂莫，夕隕何紛紛。正憐少顏色，復歎不逡巡。感此因念彼，懷哉聊一陳。男兒老富貴，女子晚婚姻。頭白始得志，色衰方事人。後時不獲已，安得如青春。
荅元郎中楊員外喜烏見寄 白居易 
南宮鴛鴦地，何忽烏來止。故人錦帳郎，聞烏笑相視。疑烏報消息，望我歸鄉里。我歸應待烏頭白，慙媿元郎誤歡喜。
初入峽有感 白居易 
上有萬仞山，下有千丈水。蒼蒼兩崖間，闊狹容一葦。瞿唐呀直瀉，灩澦屹中峙。未夜黑巖昏，無風白浪起。大石如刀劒，小石如牙齒。一步不可行，況千三百里。苒蒻竹篾𥮘，欹危檝師趾。一跌無完舟，吾生繫於此。常聞仗忠信，蠻貊可行矣。自古漂沈人，豈盡非君子。況吾時與命，蹇舛不足恃。常恐不才身，復作無名死。
過昭君村 白居易 
靈珠產無種，彩雲出無根。亦如彼姝子，生此遐陋村。至麗物難掩，遽選入君門。獨美衆所嫉，終棄出塞垣。唯此希代色，豈無一顧恩。事排勢須去，不得由至尊。白黑既可變，丹青何足論。竟埋代北骨，不返巴東魂。慘澹晚雲水，依稀舊鄉園。妍姿化已久，但有村名存。村中有遺老，指點爲我言。不敢往者戒，恐貽來者冤。至今村女面，燒灼成瘢痕。
自江州至忠州 白居易 
前在潯陽日，已歎賓朋寡。忽忽抱憂懷，出門無處寫。今來轉深僻，窮峽巔山下。五月斷行舟，灩堆正如馬。巴人類猨狖，矍鑠滿山野。敢望見交親，喜逢似人者。
初到忠州登東樓寄萬州楊八使君 白居易 
山束邑居窄，峽牽氣候偏。林巒少平地，霧雨多陰天。隱隱煮鹽火，漠漠燒畬煙。賴此東樓夕，風月時翛然。憑軒望所思，目斷心涓涓。背春有去雁，上水無來船。我懷巴東守，本是關西賢。平生已不淺，流落重相憐。水梗漂萬里，籠禽囚五年。新恩同雨露，遠郡鄰山川。書信雖往復，封疆徒接連。其如美人面，欲見杳無緣。
西樓夜 白居易 
悄悄復悄悄，城隅隱林杪。山郭燈火稀，峽天星漢少。年光東流水，生計南枝鳥。月沒江沈沈，西樓殊未曉。
東樓曉 白居易 
脈脈復脈脈，東樓無宿客。城闇雲霧多，峽深田地窄。宵燈尚留燄，晨禽初展翮。欲知山高低，不見東方白。
寄王質夫 白居易 
憶始識君時，愛君世緣薄。我亦吏王畿，不爲名利著。春尋仙遊洞，秋上雲居閣。樓觀水潺潺，龍潭花漠漠。吟詩石上坐，引酒泉邊酌。因話出處心，心期老巖壑。忽從風雨別，遂被簪纓縛。君作出山雲，我爲入籠鶴。籠深鶴殘顇，山遠雲飄泊。去處雖不同，同負平生約。今來各何在，老去隨所託。我守巴南城，君佐征西幕。年顏漸衰颯，生計仍蕭索。方含去國愁，且羨從軍樂。舊遊疑是夢，往事思如昨。相憶春又深，故山花正落。
南賓郡齋即事寄楊萬州 白居易 
山上巴子城，山下巴江水。中有窮獨人，強名爲刺史。時時竊自哂，刺史豈如是。倉粟餧家人，黃縑裹妻子。莓苔翳冠帶，霧雨霾樓雉。衙鼓暮復朝，郡齋臥還起。回頭望南浦，亦在煙波裏。而我復何嗟，夫君猶滯此。
招蕭處士 白居易 
峽內豈無人，所逢非所思。門前亦有客，相對不相知。仰望但雲樹，俯顧惟妻兒。寢食起居外，端然無所爲。東郊蕭處士，聊可與開眉。能飲滿杯酒，善吟長句詩。庭前吏散後，江畔路乾時。請君攜竹杖，一赴郡齋期。
庭槐 白居易 
南方饒竹樹，唯有青槐稀。十種七八死，縱活亦支離。何此郡庭下，一株獨華滋。蒙蒙碧煙葉，嫋嫋黃花枝。我家渭水上，此樹蔭前墀。忽向天涯見，憶在故園時。人生有情感，遇物牽所思。樹木猶復爾，況見舊親知。
送客回晚興 白居易 
城上雲霧開，沙頭風浪定。參差亂山出，澹泞平江淨。行客舟已遠，居人酒初醒。嫋嫋秋竹梢，巴蟬聲似磬。
東樓竹 白居易 
瀟灑城東樓，繞樓多修竹。森然一萬竿，白粉封青玉。卷簾睡初覺，欹枕看未足。影轉色入樓，牀席生浮綠。空城絕賓客，向夕彌幽獨。樓上夜不歸，此君留我宿。
九日登巴臺 白居易 
黍香酒初熟，菊暖花未開。閑聽竹枝曲，淺酌茱萸杯。去年重陽日，漂泊湓城隈。今歲重陽日，蕭條巴子臺。旅鬢尋已白，鄉書久不來。臨觴一搔首，座客亦裴回。
東城尋春 白居易 
老色日上面，歡情日去心。今既不如昔，後當不如今。今猶未甚衰，每事力可任。花時仍愛出，酒後尚能吟。但恐如此興，亦隨日銷沈。東城春欲老，勉強一來尋。
江上送客 白居易 
江花已萎絕，江草已消歇。遠客何處歸，孤舟今日發。杜鵑聲似哭，湘竹斑如血。共是多感人，仍爲此中別。
早祭風伯因懷李十一舍人 白居易 
遠郡雖褊陋，時祀奉朝經。夙興祭風伯，天氣曉冥冥。導騎與從吏，引我出東坰。水霧重如雨，山火高於星。忽憶早朝日，與君趨紫庭。步登龍尾道，却望終南青。一別身向老，所思心未寧。至今想在耳，玉音尚玲玲。
花下對酒二首 一 白居易 
藹藹江氣春，南賓閏正月。梅櫻與桃杏，次第城上發。紅房爛簇火，素豔紛團雪。香惜委風飄，愁牽壓枝折。樓中老太守，頭上新白髮。冷澹病心情，暄和好時節。故園音信斷，遠郡親賓絕。欲問花前尊，依然爲誰設。
花下對酒二首 二 白居易 
引手攀紅櫻，紅櫻落似霰。仰首看白日，白日走如箭。年芳與時景，頃刻猶衰變。況是血肉身，安能長強健。人心苦迷執，慕貴憂貧賤。愁色常在眉，歡容不上面。況吾頭半白，把鏡非不見。何必花下杯，更待他人勸。
不二門 白居易 
兩眼日將闇，四肢漸衰瘦。束帶賸昔圍，穿衣妨寬袖。流年似江水，奔注無昏晝。志氣與形骸，安得長依舊。亦曾登玉陛，舉措多紕繆。至今金闕籍，名姓獨遺漏。亦曾燒大藥，消息乖火候。至今殘丹砂，燒乾不成就。行藏事兩失，憂惱心交鬬。化作顦顇翁，拋身在荒陋。坐看老病逼，須得醫王救。唯有不二門，其間無夭壽。
我身 白居易 
我身何所似，似彼孤生蓬。秋霜翦根斷，浩浩隨長風。昔游秦雍間，今落巴蠻中。昔爲意氣郎，今作寂寥翁。外貌雖寂莫，中懷頗沖融。賦命有厚薄，委心任窮通。通當爲大鵬，舉翅摩蒼穹。窮則爲鷦鷯，一枝足自容。苟知此道者，身窮心不窮。
哭王質夫 白居易 
仙遊寺前別，別來十年餘。生別猶怏怏，死別復何如。客從梓潼來，道君死不虛。驚疑心未信，欲哭復踟躕。踟躕寢門側，聲發涕亦俱。衣上今日淚，篋中前月書。憐君古人風，重有君子儒。篇詠陶謝輩，風流嵇阮徒。出身既蹇屯，生世仍須臾。誠知天至高，安得不一呼。江南有毒蟒，江北有妖狐。皆享千年壽，多於王質夫。不知彼何德，不識此何辜。
東坡種花二首 一 白居易 
持錢買花樹，城東坡上栽。但購有花者，不限桃杏梅。百果參雜種，千枝次第開。天時有早晚，地力無高低。紅者霞豔豔，白者雪皚皚。遊蠭逐不去，好鳥亦來栖。前有長流水，下有小平臺。時拂臺上石，一舉風前杯。花枝蔭我頭，花蘂落我懷。獨酌復獨詠，不覺月平西。巴俗不愛花，竟春無人來。唯此醉太守，盡日不能迴。
東坡種花二首 二 白居易 
東坡春向暮，樹木今何如。漠漠花落盡，翳翳葉生初。每日領童僕，荷鉏仍決渠。剗土壅其本，引泉溉其枯。小樹低數尺，大樹長丈餘。封植來幾時，高下隨扶疎。養樹既如此，養民亦何殊。將欲茂枝葉，必先救根株。云何救根株，勸農均賦租。云何茂枝葉，省事寬刑書。移此爲郡政，庶幾甿俗蘇。
登城東古臺 白居易 
迢迢東郊上，有土青崔嵬。不知何代物，疑是巴王臺。巴歌久無聲，巴宮沒黃埃。靡靡春草合，牛羊緣四隈。我來一登眺，目極心悠哉。始見江山勢，峰疊水環迴。憑高視聽曠，向遠胷襟開。唯有故園念，時時東北來。
哭諸故人因寄元八 白居易 
昨日哭寢門，今日哭寢門。借問所哭誰，無非故交親。偉卿既長往，質夫亦幽淪。屈指數年世，收涕自思身。彼皆少於我，先爲泉下人。我今頭半白，焉得身久存。好狂元郎中，相識二十春。昔見君生子，今聞君抱孫。存者盡老大，逝者已成塵。早晚升平宅，開眉一見君。
郡中春讌因贈諸客 白居易 
僕本儒家子，待詔金馬門。塵忝親近地，孤負聖明恩。一旦奉優詔，萬里牧遠人。可憐島夷帥，自稱爲使君。身騎牂牁馬，口食塗江鱗。闇澹緋衫故，斕斑白髮新。是時歲二月，玉曆布春分。頒條示皇澤，命宴及良辰。冉冉趨府吏，蚩蚩聚州民。有如蟄蟲鳥，亦應天地春。薰草席鋪坐，藤枝酒注樽。中庭無平地，高下隨所陳。蠻鼓聲坎坎，巴女舞蹲蹲。使君居上頭，掩口語衆賓。勿笑風俗陋，勿欺官府貧。蠭巢與蟻穴，隨分有君臣。
開元寺東池早春 白居易 
池水暖溫暾，水清波瀲灩。簇簇青泥中，新蒲葉如劒。梅房小白裹，柳彩輕黃染。順氣草熏熏，適情鷗汎汎。舊遊成夢寐，往事隨陽焱。芳物感幽懷，一動平生念。
東溪種柳 白居易 
野性愛栽植，植柳水中坻。乘春持斧斫，裁截而樹之。長短既不一，高下隨所宜。倚岸埋大幹，臨流插小枝。松柏不可待，楩柟固難移。不如種此樹，此樹易榮滋。無根亦可活，成陰況非遲。三年未離郡，可以見依依。種罷水邊憩，仰頭閑自思。富貴本非望，功名須待時。不種東溪柳，端坐欲何爲。
臥小齋 白居易 
朝起視事畢，晏坐飽食終。散步長廊下，臥退小齋中。拙政自多暇，幽情誰與同。孰云二千石，心如田野翁。
徵秋稅畢題郡南亭 白居易 
高城直下視，蠢蠢見巴蠻。安可施政教，尚不通語言。且喜賦斂畢，幸聞閭井安。豈伊循良化，賴此豐登年。案牘既簡少，池館亦清閑。秋雨檐果落，夕鐘林鳥還。南亭日瀟灑，偃臥恣疎頑。
蚊蟆 白居易 
巴徼炎毒早，二月蚊蟆生。咂膚拂不去，繞耳薨薨聲。斯物頗微細，中人初甚輕。如有膚受譖，久則瘡痏成。痏成無奈何，所要防其萌。麼蟲何足道，潛喻儆人情。
登龍昌上寺望江南山懷錢舍人 白居易 
騎馬出西郭，悠悠欲何之。獨上高寺去，一與白雲期。虛檻晚瀟灑，前山碧參差。忽似青龍閤，同望玉峰時。因詠松雪句，永懷鸞鶴姿。六年不相見，況乃隔榮衰。
遣懷 白居易 
樂往必悲生，泰來由否極。誰言此數然，吾道何終塞。嘗求詹尹卜，拂龜竟默默。亦曾仰問天，天但蒼蒼色。自茲唯委命，名利心雙息。近日轉安閑，鄉園亦休憶。回看世間苦，苦在求不得。我今無所求，庶離憂悲域。
歲晚 白居易 
霜降水返壑，風落木歸山。冉冉歲將宴，物皆復本源。何此南遷客，五年獨未還。命屯分已定，日久心彌安。亦嘗心與口，靜念私自言。去國固非樂，歸鄉未必歡。何須自生苦，舍易求其難。
宿溪翁 白居易 
衆心愛金玉，衆口貪酒肉。何如此溪翁，飲瓢亦自足。溪南刈薪草，溪北修牆屋。歲種一頃田，春驅兩黃犢。於中甚安適，此外無營欲。溪畔偶相逢，菴中遂同宿。醉翁向朝市，問我何官祿。虛言笑殺翁，郎官應列宿。
重過壽泉憶與楊九別時因題店壁 白居易 
商州南十里，有水名壽泉。湧出石崖下，流經山店前。憶昔相送日，我去君言還。寒波與老淚，此地共潺湲。一去歷萬里，再來經六年。形容已變改，處所猶依然。他日君過此，慇懃吟此篇。
西掖早秋直夜書意 白居易 
涼風起禁掖，新月生宮沼。夜半秋闇來，萬年枝嫋嫋。炎涼遞時節，鐘鼓交昏曉。遇聖惜年衰，報恩愁力小。素餐無補益，朱綬虛纏繞。冠蓋栖野雲，稻粱養山鳥。量能私自省，所得已非少。五品不爲賤，五十不爲夭。若無知足心，貪求何日了。
庭松 白居易 
堂下何所有，十松當我階。亂立無行次，高下亦不齊。高者三丈長，下者十尺低。有如野生物，不知何人栽。接以青瓦屋，承之白沙臺。朝昏有風月，燥濕無塵泥。疎韻秋槭槭，涼陰夏淒淒。春深微雨夕，滿葉珠蓑蓑。歲暮大雪天，壓枝玉皚皚。四時各有趣，萬木非其儕。去年買此宅，多爲人所咍。一家二十口，移轉就松來。移來有何得，但得煩襟開。即此是益友，豈必交賢才。顧我猶俗士，冠帶走塵埃。未稱爲松主，時時一媿懷。
竹窗 白居易 
常愛輞川寺，竹窗東北廊。一別十餘載，見竹未曾忘。今春二月初，卜居在新昌。未暇作廐庫，且先營一堂。開窗不糊紙，種竹不依行。意取北檐下，窗與竹相當。繞屋聲淅淅，逼人色蒼蒼。煙通杳藹氣，月透玲瓏光。是時三伏天，天氣熱如湯。獨此竹窗下，朝迴解衣裳。輕紗一幅巾，小簟六尺牀。無客盡日靜，有風終夜涼。乃知前古人，言事頗諳詳。清風北窗臥，可以傲羲皇。
同韓侍郎遊鄭家池吟詩小飲 白居易 
野艇容三人，晚池流浼浼。悠然依櫂坐，水思如江海。宿雨洗沙塵，晴風蕩煙靄。殘陽上竹樹，枝葉生光彩。我本偶然來，景物如相待。白鷗驚不起，綠芡行堪采。齒髮雖已衰，性靈未云改。逢詩遇杯酒，尚有心情在。
晚歸有感 白居易 
朝弔李家孤，暮問崔家疾。回馬獨歸來，低眉心鬱鬱。平生所善者，多不過六七。如何十年間，零落三無一。劉曾夢中見，元向花前失。漸老與誰遊，春城好風日。
曲江感秋二首 一 白居易  庐山
元和二年秋，我年三十七。長慶二年秋，我年五十一。中間十四年，六年居譴黜。窮通與榮悴，委運隨外物。遂師廬山遠，重弔湘江屈。夜聽竹枝愁，秋看灩堆沒。近辭巴郡印，又秉綸闈筆。晚遇何足言，白髮映朱紱。銷沈昔意氣，改換舊容質。獨有曲江秋，風煙如往日。
曲江感秋二首 二 白居易 
疎蕪南岸草，蕭颯西風樹。秋到未幾時，蟬聲又無數。莎平綠茸合，蓮落青房露。今日臨望時，往年感秋處。池中水依舊，城上山如故。獨我鬢間毛，昔黑今垂素。榮名與壯齒，相避如朝暮。時命始欲來，年顏已先去。當春不歡樂，臨老徒驚誤。故作詠懷詩，題於曲江路。
玩松竹二首 一 白居易 
龍蛇隱大澤，麋鹿遊豐草。栖鳳安於梧，潛魚樂於藻。吾亦愛吾廬，廬中樂吾道。前松後修竹，偃臥可終老。各附其所安，不知他物好。
玩松竹二首 二 白居易 
坐愛前檐前，臥愛北窗北。窗竹多好風，檐松有嘉色。幽懷一以合，俗念隨緣息。在爾雖無情，於予即有得。乃知性相近，不必動與植。
衰病無趣因吟所懷 白居易 
朝餐多不飽，夜臥常少睡。自覺寢食間，多無少年味。平生好詩酒，今亦將舍棄。酒唯下藥飲，無復曾歡醉。詩多聽人吟，自不題一字。病姿與衰相，日夜相繼至。況當尚少朝，彌慙居近侍。終當求一郡，聚少漁樵費。合口便歸山，不問人間事。
短歌行 白居易 
曈曈太陽如火色，上行千里下一刻。出爲白晝入爲夜，圓轉如珠住不得。住不得，可奈何，爲君舉酒歌短歌。歌聲苦，詞亦苦，四座少年君聽取。今夕未竟明夕催，秋風纔往春風回。人無根蔕時不駐，朱顏白日相隳頹。勸君且強笑一面，勸君且強飲一杯。人生不得長歡樂，年少須臾老到來。
生離別 白居易  黄河
食檗不易食梅難，檗能苦兮梅能酸。未如生別之爲難，苦在心兮酸在肝。晨雞再鳴殘月沒，征馬連嘶行人出。回看骨肉哭一聲，梅酸檗苦甘如蜜。黃河水白黃雲秋，行人河邊相對愁。天寒野曠何處宿？棠棃葉戰風颼颼。生離別，生離別，憂從中來無斷絕。憂極心勞血氣衰，未年三十生白髮。
浩歌行 白居易 
天長地久無終畢，昨夜今朝又明日。鬢髮蒼浪牙齒疎，不覺身年四十七。前去五十有幾年，把鏡照面心茫然。既無長繩繫白日，又無大藥駐朱顏。朱顏日漸不如故，青史功名在何處？欲留年少待富貴，富貴不來年少去。去復去兮如長河，東流赴海無迴波。賢愚貴賤同歸盡，北邙冢墓高嵯峨。古來如此非獨我，未死有酒且高歌。顏回短命伯夷餓，我今所得亦已多。功名富貴須待命，命若不來知奈何。
王夫子 白居易 
王夫子，送君爲一尉，東南三千五百里。道途雖遠位雖卑，月俸猶堪活妻子。男兒口讀古人書，束帶斂手來從事。近將徇祿給一家，遠則行道佐時理。行道佐時須待命，委身下位無爲恥。命苟未來且求食，官無卑高及遠邇。男兒上既未能濟天下，下又不至飢寒死。吾觀九品至一品，其間氣味都相似。紫綬朱紱青布衫，顏色不同而已矣。王夫子，別有一事欲勸君，遇酒逢春且歡喜。
江南遇天寶樂叟 白居易 
白頭病叟泣且言，祿山未亂入棃園。能彈琵琶和法曲，多在華清隨至尊。是時天下太平久，年年十月坐朝元。千官起居環珮合，萬國會同車馬奔。金鈿照耀石甕寺，蘭麝熏煮溫湯源。貴妃宛轉侍君側，體弱不勝珠翠繁。冬雪飄颻錦袍暖，春風蕩漾霓裳飜。歡娛未足燕寇至，弓勁馬肥胡語喧。豳土人遷避夷狄，鼎湖龍去哭軒轅。從此漂淪落南土，萬人死盡一身存。秋風江上浪無限，暮雨舟中酒一尊。涸魚久失風波勢，枯草曾霑雨露恩。我自秦來君莫問，驪山渭水如荒村。新豐樹老籠明月，長生殿闇鎖春雲。紅葉紛紛蓋欹瓦，綠苔重重封壞垣。唯有中官作宮使，每年寒食一開門。
送張山人歸嵩陽 白居易 
黃昏慘慘天微雪，修行坊西鼓聲絕。張生馬瘦衣且單，夜扣柴門與我別。媿君冒寒來別我，爲君酤酒張燈火。酒酣火煖與君言，何事入關又出關。荅云前年偶下山，四十餘月客長安。長安古來名利地，空手無金行路難。朝遊九城陌，肥馬輕車欺殺客。暮宿五侯門，殘茶冷酒愁殺人。春明門，門前便是嵩山路。幸有雲泉容此身，明日辭君且歸去。
醉後走筆酬劉五主簿長句之贈兼簡張大賈二十四先輩昆季 白居易 
劉兄文高行孤立，十五年前名翕習。是時相遇在符離，我年二十君三十。得意忘年心迹親，寓居同縣日知聞。衡門寂莫朝尋我，古寺蕭條暮訪君。朝來暮去多攜手，窮巷貧居何所有。秋燈夜寫聯句詩，春雪朝傾煖寒酒。陴湖綠愛白鷗飛，濉水清憐紅鯉肥。偶語閑攀芳樹立，相扶醉蹋落花歸。張賈弟兄同里巷，乘閑數數來相訪。雨天連宿草堂中，月夜徐行石橋上。我年漸長忽自驚，鏡中冉冉髭鬚生。心畏後時同勵志，身牽前事各求名。問我栖栖何所適，鄉人薦爲鹿鳴客。二千里別謝交遊，三十韻詩慰行役。出門可憐唯一身，敝裘瘦馬入咸秦。鼕鼕街鼓紅塵闇，晚到長安無主人。二賈二張與余弟，軀車邐迤來相繼。操詞握賦爲干戈，鋒銳森然勝氣多。齊入文場同苦戰，五人十載九登科。二張得雋名居甲，美退爭雄重告捷。棠棣輝榮竝桂枝，芝蘭芳馥和荆葉。唯有沅犀屈未伸，握中自謂駭雞珍。三年不鳴鳴必大，豈獨駭雞當駭人。元和運啓千年聖，同遇明時余最幸。始辭祕閣吏王畿，遽列諫垣升禁闈。蹇步何堪鳴珮玉，衰容不稱著朝衣。閶闔晨開朝百辟，冕旒不動香煙碧。步登龍尾上虛空，立去天顏無咫尺。宮花似雪從乘輿，禁月如霜坐直廬。身賤每驚隨內宴，才微常媿草天書。晚松寒竹新昌第，職居密近門多閉。日暮銀臺下直回，故人到門門暫開。回頭下馬一相顧，塵土滿衣何處來？斂手炎涼敘未畢，先說舊山今悔出。岐陽旅宦少歡娛，江左羇遊費時日。贈我一篇行路吟，吟之句句披沙金。歲月徒催白髮貌，泥塗不屈青雲心。誰會茫茫天地意，短才獲用長才棄。我隨鵷鷺入煙雲，謬上丹墀爲近臣。君同鸞鳳棲荆棘，猶著青袍作選人。惆悵知賢不能薦，徒爲出入蓬萊殿。月慙諫紙二百張，歲媿俸錢三十萬。大底浮榮何足道，幾度相逢即身老。且傾斗酒慰羇愁，重話符離問舊遊。北巷鄰居幾家去，東林舊院何人住。武里村花落復開，流溝山色應如故。感此酬君千字詩，醉中分手又何之。須知通塞尋常事，莫歎浮沈先後時。慷慨臨歧重相勉，殷勤別後加餐飯。君不見買臣衣錦還故鄉，五十身榮未爲晚。
和錢員外荅盧員外早春獨遊曲江見寄長句 白居易 
春來有色闇融融，先到詩情酒思中。柳岸霏微裛塵雨，杏園澹蕩開花風。聞君獨遊心鬱鬱，薄晚新晴騎馬出。醉思詩侶有同年，春歎翰林無暇日。雲夫首倡寒玉音，蔚章繼和春搜吟。此時我亦閉門坐，一日風光三處心。
東墟晚歇 白居易 
涼風冷露蕭索天，黃蒿紫菊荒涼田。繞冢秋花少顏色，細蟲小蝶飛飜飜。中有騰騰獨行者，手拄漁竿不騎馬。晚從南澗釣魚回，歇此墟中白楊下。褐衣半故白髮新，人逢知我是何人。誰言渭浦棲遲客，曾作甘泉侍從臣。
輓歌詞 白居易 
丹旐何飛揚，素驂亦悲鳴。晨光照閭巷，輀車儼欲行。蕭條九月天，哀輓出重城。借問送者誰，妻子與弟兄。蒼蒼上古原，峨峨開新塋。含酸一慟哭，異口同哀聲。舊隴轉蕪絕，新墳日羅列。春風草綠北邙山，此地年年生死別。
長相思 白居易 
九月西風興，月冷露華凝。思君秋夜長，一夜魂九升。二月東風來，草拆花心開。思君春日遲，一日腸九迴。妾住洛橋北，君住洛橋南。十五即相識，今年二十三。有如女蘿草，生在松之側。蔓短枝苦高，縈迴上不得。人言人有願，願至天必成。願作遠方獸，步步比肩行。願作深山木，枝枝連理生。
山鷓鴣 白居易 
山鷓鴣，朝朝暮暮啼復啼，啼時露白風淒淒。黃茅岡頭秋日晚，苦竹嶺下寒月低。畬田有粟何不啄，石楠有枝何不棲？迢迢不緩復不急，樓上舟中聲闇入。夢鄉遷客展轉臥，抱兒寡婦彷徨立。山鷓鴣，爾本此鄉鳥。生不辭巢不別羣，何苦聲聲啼到曉。啼到曉，唯能愁北人，南人慣聞如不聞。
放旅雁 白居易 
九江十年冬大雪，江水生冰樹枝折。百鳥無食東西飛，中有旅鴈聲最飢。雪中啄草冰上宿，翅冷騰空飛動遲。江童持網捕將去，手攜入市生賣之。我本北人今譴謫，人鳥雖殊同是客。見此客鳥傷客人，贖汝放汝飛入雲。鴈鴈汝飛向何處？第一莫飛西北去。淮西有賊討未平，百萬甲兵久屯聚。官軍賊軍相守老，食盡兵窮將及汝。健兒飢餓射汝喫，拔汝翅翎爲箭羽。
送春歸 白居易 
送春歸，三月盡日日暮時。去年杏園花飛御溝綠，何處送春曲江曲。今年杜鵑花落子規啼，送春何處西江西。帝城送春猶怏怏，天涯送春能不加惆悵。莫惆悵，送春人。冗員無替五年罷，應須準擬再送潯陽春。五年炎涼凡十變，又知此身健不健。好去今年江上春，明年未死還相見。
山石榴寄元九 白居易 
山石榴，一名山躑躅，一名杜鵑花。杜鵑啼時花撲撲，九江三月杜鵑來，一聲催得一枝開。江城上佐閑無事，山下斸得廳前栽。爛熳一闌十八樹，根株有數花無數。千房萬葉一時新，嫩紫殷紅鮮麴塵。淚痕裛損燕支臉，剪刀裁破紅綃巾。謫仙初墮愁在世，姹女新嫁嬌泥春。日射血珠將滴地，風飜火燄欲燒人。閑折兩枝持在手，細看不似人間有。花中此物似西施，芙蓉芍藥皆嫫母。奇芳絕豔別者誰，通州遷客元拾遺。拾遺初貶江陵去，去時正值青春暮。商山秦嶺愁殺君，山石榴花紅夾路。題詩報我何所云，苦云色似石榴帬。當時叢畔唯思我，今日闌前只憶君。憶君不見坐銷落，日西風起紅紛紛。
畫竹歌 白居易  咏物诗 竹子 咏物 赞美
植物之中竹難寫，故今雖畫無似者。蕭郎下筆獨逼真，丹青以來唯一人。人畫竹身肥擁腫，蕭畫莖瘦節節竦。人畫竹梢死羸垂，蕭畫枝活葉葉動。不根而生從意生，不筍而成由筆成。野塘水邊碕岸側，森森兩叢十五莖。嬋娟不失筠粉態，蕭颯盡得風煙情。舉頭忽看不似畫，低耳靜聽疑有聲。西叢七莖勁而健，省向天竺寺前石上見。東叢八莖疎且寒，憶曾湘妃廟裏雨中看。幽姿遠思少人別，與君相顧空長歎。蕭郎蕭郎老可惜，手顫眼昏頭雪色。自言便是絕筆時，從今此竹尤難得。
真娘墓 白居易 
真娘墓，虎丘道。不識真娘鏡中面，唯見真娘墓頭草。霜摧桃李風折蓮，真娘死時猶少年。脂膚荑手不牢固，世間尤物難留連。難留連，易銷歇，塞北花，江南雪。
長恨歌 白居易  唐诗三百首 峨眉山 叙事 写人 爱情 七言古诗 长诗 讽喻
漢皇重色思傾國，御宇多年求不得。楊家有女初長成，養在深閨人未識。天生麗質難自棄，一朝選在君王側。回眸一笑百媚生，六宮粉黛無顏色。春寒賜浴華清池，溫泉水滑洗凝脂。侍兒扶起嬌無力，始是新承恩澤時。雲鬢花顏金步搖，芙蓉帳暖度春宵。春宵苦短日高起，從此君王不早朝。承歡侍宴無閑暇，春從春遊夜專夜。後宮佳麗三千人，三千寵愛在一身。金屋妝成嬌侍夜，玉樓宴罷醉和春。姊妹弟兄皆列土，可憐光彩生門戶。遂令天下父母心，不重生男重生女。驪宮高處入青雲，仙樂風飄處處聞。緩歌慢舞凝絲竹，盡日君王看不足。漁陽鞞鼓動地來，驚破霓裳羽衣曲。九重城闕煙塵生，千乘萬騎西南行。翠華搖搖行復止，西出都門百餘里。六軍不發無奈何，宛轉蛾眉馬前死。花鈿委地無人收，翠翹金雀玉搔頭。君王掩面救不得，回看血淚相和流。黃埃散漫風蕭索，雲棧縈紆登劒閣。峨嵋山下少人行，旌旗無光日色薄。蜀江水碧蜀山青，聖主朝朝暮暮情。行宮見月傷心色，夜雨聞鈴腸斷聲。天旋日轉迴龍馭，到此躊躇不能去。馬嵬坡下泥土中，不見玉顏空死處。君臣相顧盡霑衣，東望都門信馬歸。歸來池苑皆依舊，太液芙蓉未央柳。芙蓉如面柳如眉，對此如何不淚垂？春風桃李花開夜，秋雨梧桐葉落時。西宮南苑多秋草，宮葉滿階紅不埽。棃園弟子白髮新，椒房阿監青娥老。夕殿螢飛思悄然，孤燈挑盡未成眠。遲遲鐘鼓初長夜，耿耿星河欲曙天。鴛鴦瓦冷霜華重，翡翠衾寒誰與共。悠悠生死別經年，魂魄不曾來入夢。臨邛道士鴻都客，能以精誠致魂魄。爲感君王展轉思，遂教方士殷勤覓。排空馭氣奔如電，升天入地求之徧。上窮碧落下黃泉，兩處茫茫皆不見。忽聞海上有仙山，山在虛無縹緲間。樓閣玲瓏五雲起，其中綽約多仙子。中有一人字太真，雪膚花貌參差是。金闕西廂叩玉扃，轉教小玉報雙成。聞道漢家天子使，九華帳裏夢魂驚。攬衣推枕起裴回，珠箔銀屏邐迤開。雲鬢半偏新睡覺，花冠不整下堂來。風吹仙袂飄颻舉，猶似霓裳羽衣舞。玉容寂莫淚闌干，棃花一枝春帶雨。含情凝睇謝君王，一別音容兩渺茫。昭陽殿裏恩愛絕，蓬萊宮中日月長。回頭下望人寰處，不見長安見塵霧。唯將舊物表深情，鈿合金釵寄將去。釵留一股合一扇，釵擘黃金合分鈿。但教心似金鈿堅，天上人間會相見。臨別殷勤重寄詞，詞中有誓兩心知。七月七日長生殿，夜半無人私語時。在天願作比翼鳥，在地願爲連理枝。天長地久有時盡，此恨緜緜無絕期。
婦人苦 白居易 
蟬鬢加意梳，蛾眉用心埽。幾度曉妝成，君看不言好。妾身重同穴，君意輕偕老。惆悵去年來，心知未能道。今朝一開口，語少意何深。願引他時事，移君此日心。人言夫婦親，義合如一身。及至死生際，何曾苦樂均。婦人一喪夫，終身守孤孑。有如林中竹，忽被風吹折。一折不重生，枯死猶抱節。男兒若喪婦，能不暫傷情。應似門前柳，逢春易發榮。風吹一枝折，還有一枝生。爲君委曲言，願君再三聽。須知婦人苦，從此莫相輕。
長安道 白居易 
花枝缺處青樓開，豔歌一曲酒一杯。美人勸我急行樂，自古朱顏不再來。君不見外州客，長安道，一迴來，一迴老。
潛別離 白居易  爱情
不得哭，潛別離，不得語，闇相思。兩心之外無人知，深籠夜鏁獨棲鳥。利劒春斷連理枝，河水雖濁有清日。烏頭雖黑有白時，唯有潛離與暗別。
隔浦蓮 白居易 
隔浦愛紅蓮，昨日看猶在。夜來風吹落，只得一回采。花開雖有明年期，復愁明年還暫時。
寒食野望吟 白居易  清明 思乡 寒食节
丘墟郭門外，寒食誰家哭。風吹曠野紙錢飛，古墓纍纍春草綠。棠棃花映白楊樹，盡是死生離別處。冥寞重泉哭不聞，蕭蕭暮雨人歸去。
琵琶引 白居易  唐诗三百首 七言古诗 高中古诗 写人 乐府 三年级下册 愤懑
潯陽江頭夜送客，楓葉荻花秋索索。主人下馬客在船，舉酒欲飲無管弦。醉不成歡慘將別，別時茫茫江浸月。忽聞水上琵琶聲，主人忘歸客不發。尋聲暗問彈者誰，琵琶聲停欲語遲。移船相近邀相見，添酒迴燈重開宴。千呼萬喚始出來，猶抱琵琶半遮面。轉軸撥弦三兩聲，未成曲調先有情。弦弦掩抑聲聲思，似訴平生不得意。低眉信手續續彈，說盡心中無限事。輕攏慢撚抹復挑，初爲霓裳後六幺。大弦嘈嘈如急雨，小弦切切如私語。嘈嘈切切錯雜彈，大珠小珠落玉盤。間關鶯語花底滑，幽咽泉流水下灘。水泉冷澀弦疑絕，疑絕不通聲暫歇。別有幽愁暗恨生，此時無聲勝有聲。銀缾乍破水漿迸，鐵騎突出刀槍鳴。曲終收撥當心畫，四弦一聲如裂帛。東舟西舫悄無言，唯見江心秋月白。沈吟放撥插弦中，整頓衣裳起斂容。自言本是京城女，家在蝦蟇陵下住。十三學得琵琶成，名蜀教坊第一部。曲罷曾教善才伏，妝成每被秋娘妬。五陵年少爭纏頭，一曲紅綃不知數。鈿頭雲箆擊節碎，血色羅帬飜酒汙。今年歡笑復明年，秋月春風等閑度。弟走從軍阿姨死，暮去朝來顏色故。門前冷落鞍馬稀，老大嫁作商人婦。商人重利輕別離，前月浮梁買茶去。去來江口守空船，繞船月明江水寒。夜深忽夢少年事，夢啼妝淚紅闌干。我聞琵琶已歎息，又聞此語重唧唧。同是天涯淪落人，相逢何必曾相識。我從去年辭帝京，謫居臥病潯陽城。潯陽小處無音樂，終歲不聞絲竹聲。住近湓江地低濕，黃蘆苦竹繞宅生。其間旦暮聞何物，杜鵑啼血猨哀鳴。春江花朝秋月夜，往往取酒還獨傾。豈無山歌與村笛，嘔啞嘲哳難爲聽。今夜聞君琵琶語，如聽仙樂耳暫明。莫辭更坐彈一曲，爲君飜作琵琶行。感我此言良久立，却坐促弦弦轉急。淒淒不似向前聲，滿座重聞皆掩泣。座中泣下誰最多，江州司馬青衫濕。
簡簡吟 白居易 
蘇家小女名簡簡，芙蓉花顋柳葉眼。十一把鏡學點妝，十二抽鍼能繡裳。十三行坐事調品，不肯迷頭白地藏。玲瓏雲髻生花樣，飄颻風袖薔薇香。殊姿異態不可狀，忽忽轉動如有光。二月繁霜殺桃李，明年欲嫁今年死。丈人阿母勿悲啼，此女不是凡夫妻。恐是天仙謫人世，只合人間十三歲。大都好物不堅牢，彩雲易散琉璃脆。
花非花 白居易  宋词三百首 感悟 人生 卷一·唐五代词
花非花，霧非霧，夜半來，天明去。來如春夢幾多時，去似朝雲無覓處。
醉後狂言酬贈蕭殷二協律 白居易 
餘杭邑客多羇貧，其間甚者蕭與殷。天寒身上猶衣葛，日高甑中未拂塵。江城山寺十一月，北風吹沙雪紛紛。賓客不見綈袍惠，黎庶未霑襦袴恩。此時太守自慙媿，重衣複衾有餘溫。因命染人與鍼女，先製兩裘贈二君。吳緜細輭桂布密，柔如狐腋白似雲。勞將詩書投贈我，如此小惠何足論。我有大裘君未見，寬廣和暖如陽春。此裘非繒亦非纊，裁以法度絮以仁。刀尺鈍拙製未畢，出亦不獨裹一身。若令在郡得五考，與君展覆杭州人。
醉歌 白居易 
罷胡琴，掩秦瑟，玲瓏再拜歌初畢。誰道使君不解歌，聽唱黃雞與白日。黃雞催曉丑時鳴，白日催年酉前沒。腰間紅綬繫未穩，鏡裏朱顏看已失。玲瓏玲瓏奈老何，使君歌了汝更歌。
代書詩一百韻寄微之 白居易 
憶在貞元歲，初登典校司。身名同日授，心事一言知。肺腑都無隔，形骸兩不羈。疎狂屬年少，閑散爲官卑。分定金蘭契，言通藥石規。交賢方汲汲，友直每偲偲。有月多同賞，無杯不共持。秋風拂琴匣，夜雪卷書帷。高上慈恩塔，幽尋皇子陂。唐昌玉蘂會，崇敬牡丹期。笑勸迂辛酒，閑吟短李詩。儒風愛敦質，佛理賞玄師。度日曾無悶，通宵靡不爲。雙聲聯律句，八面對宮棊。往往遊三省，騰騰出九逵。寒銷直城路，春到曲江池。樹暖枝條弱，山晴彩翠奇。峰攢石綠點，柳宛麴塵絲。岸草煙鋪地，園花雪壓枝。早光紅照耀，新溜碧逶迤。幄幕侵堤布，盤筵占地施。徵伶皆絕藝，選伎悉名姬。粉黛凝春態，金鈿耀水嬉。風流誇墮髻，時世鬬啼眉。密坐隨歡促，華尊逐勝移。香飄歌袂動，翠落舞釵遺。籌插紅螺椀，觥飛白玉巵。打嫌調笑易，飲訝卷波遲。殘席諠譁散，歸鞍酩酊騎。酡顏烏帽側，醉袖玉鞭垂。紫陌傳鐘鼓，紅塵塞路岐。幾時曾蹔別，何處不相隨？茌苒星霜換，迴環節候催。兩衙多請告，三考欲成資。運啓千年聖，天成萬物宜。皆當少壯日，同惜盛明時。光景嗟虛擲，雲霄竊暗窺。攻文朝矻矻，講學夜孜孜。策目穿如札，鋒毫銳若錐。繁張獲鳥網，堅守釣魚坻。竝受夔龍薦，齊陳鼂董詞。萬言經濟略，三策太平基。中第爭無敵，專場戰不疲。輔車排勝陣，掎角搴降旗。雙闕紛容衛，千僚儼等衰。恩隨紫泥降，名向白麻披。既在高科選，還從好爵縻。東垣君諫諍，西邑我驅馳。再喜登烏府，多慙侍赤墀。官班分內外，遊處遂參差。每列鵷鸞序，偏瞻獬豸姿。簡威霜凜冽，衣彩繡葳蕤。正色摧強禦，剛腸嫉喔咿。常憎持祿位，不擬保妻兒。養勇期除惡，輸忠在滅私。下韝驚燕雀，當道懾狐貍。南國人無怨，東臺吏不欺。理冤多定國，切諫甚辛毗。造次行於是，平生志在茲。道將心共直，言與行兼危。水暗波飜覆，山藏路險巇。未爲明主識，已被倖臣疑。木秀遭風折，蘭芳遇霰萎。千鈞勢易壓，一柱力難搘。騰口因成痏，吹毛遂得疵。憂來吟貝錦，謫去詠江蘺。邂逅塵中遇，殷勤馬上辭。賈生離魏闕，王粲向荆夷。水過清源寺，山經綺季祠。心搖漢臯珮，淚墮峴亭碑。驛路緣雲際，城樓枕水湄。思鄉多繞澤，望闕獨登陴。林晚青蕭索，江平綠渺瀰。野秋鳴蟋蟀，沙冷聚鸕鷀。官舍黃茅屋，人家苦竹籬。白醪充夜酌，紅粟備晨炊。寡鶴摧風翮，鰥魚失水鬐。闇雛啼渴旦，涼葉墜相思。一點寒燈滅，三聲曉角吹。藍衫經雨故，驄馬臥霜羸。念涸誰濡沫，嫌醒自歠醨。耳垂無伯樂，舌在有張儀。負氣衝星劒，傾心向日葵。金言自銷鑠，玉性肯磷緇。伸屈須看蠖，窮通莫問龜。定知身是患，應用道爲醫。想子今如彼，嗟予獨在斯。無憀當歲杪，有夢到天涯。坐阻連襟帶，行乖接履綦。潤銷衣上霧，香散室中芝。念遠緣遷貶，驚時爲別離。素書三往復，明月七盈虧。舊里非難到，餘歡不可追。樹依興善老，草傍靜安衰。前事思如昨，中懷寫向誰。北村尋古柏，南宅訪辛夷。此日空搔首，何人共解頤。病多知夜永，年長覺秋悲。不飲長如醉，加餐亦似飢。狂吟一千字，因使寄微之。
和鄭元及第後秋歸洛下閑居 白居易 
勤苦成名後，優游得意間。玉憐同匠琢，桂恨隔年攀。山靜豹難隱，谷幽鶯暫還。微吟詩引步，淺酌酒開顏。門迥暮臨水，窗深朝對山。雲衢日相待，莫誤許身閑。
與諸同年賀座主侍郎新拜太常同宴蕭尚書亭子 白居易 
寵新卿典禮，會盛客徵文。不失遷鶯侶，因成賀燕羣。池臺晴間雪，冠蓋暮和雲。共仰曾攀處，年深桂尚熏。
東都冬日會諸同年宴鄭家林亭 白居易 
盛時陪上第，暇日會羣賢。桂折因同樹，鶯遷各異年。賓階紛組佩，妓席儼花鈿。促膝齊榮賤，差肩次後先。助歌林下水，銷酒雪中天。他日升沈者，無忘共此筵。
敘德書情四十韻上宣歙翟中丞 白居易 
元聖生乘運，忠賢出應期。還將稽古力，助立太平基。土控吳兼越，州連歙與池。山河地襟帶，軍鎮國藩維。廉察安江甸，澄清肅海夷。股肱分外守，耳目付中司。楚老歌來暮，秦人詠去思。望如時雨至，福是歲星移。政靜民無訟，刑行吏不欺。撝謙驚主寵，陰德畏人知。白玉慙溫色，朱繩讓直辭。行爲時領袖，言作世蓍龜。盛幕招賢士，連營訓銳師。光華下鵷鷺，氣色動熊羆。出入麾幢引，登臨劒戟隨。好風迎解榻，美景待搴帷。晴野霞飛綺，春郊柳宛絲。城烏驚畫角，江雁避紅旗。藉草朱輪駐，攀花紫綬垂。山宜謝公屐，洲稱柳家詩。酒氣和芳杜，弦聲亂子規。分毬齊馬首，列舞匝蛾眉。醉惜年光晚，歡憐日影遲。迴塘排玉櫂，歸路擁金羈。自顧龍鍾者，嘗蒙噢咻之。仰山塵不讓，涉海水難爲。身忝鄉人薦，名因國士推。提攜增善價，拂拭長妍姿。射策端心術，遷喬整羽儀。幸穿楊遠葉，謬折桂高枝。佩德潛書帶，銘仁暗勒肌。飭躬趨館舍，拜手挹階墀。霄漢程雖在，風塵迹尚卑。敝衣羞布素，敗屋厭茅茨。養乏晨昏膳，居無伏臘資。盛時貧可恥，壯歲病堪嗤。擢第名方立，耽書力未疲。磨鉛重剸割，策蹇再奔馳。相馬須憐瘦，呼鷹正及飢。扶搖重即事，會有荅恩時。
和渭北劉大夫借便秋遮虜寄朝中親友 白居易 
巨鎮爲邦屏，全材作國楨。韜鈐漢上將，文墨魯諸生。豹虎關西卒，金湯渭北城。寵深初受棨，威重正揚兵。陣占山河布，軍諳水草行。夏苗侵虎落，宵遁失蕃營。雲隊攢戈戟，風行卷斾旌。堠空烽火滅，氣勝鼓鼙鳴。胡馬辭南牧，周師罷北征。迴頭問天下，何處有欃槍。
題故曹王宅 白居易 
甲第何年置，朱門此地開。山當賓閣出，溪繞妓堂迴。覆井桐新長，陰窗竹舊栽。池荒紅菡萏，砌老綠莓苔。捐館梁王去，思人楚客來。西園飛蓋處，依舊月裴回。
自江陵之徐州路上寄兄弟 白居易 
岐路南將北，離憂弟與兄。關河千里別，風雪一身行。夕宿勞鄉夢，晨裝慘旅情。家貧憂後事，日短念前程。煙鴈飜寒渚，霜烏聚古城。誰憐陟岡者，西楚望南荆。
酬哥舒大見贈 白居易 
去歲歡遊何處去？曲江西岸杏園東。花下忘歸因美景，尊前勸酒是春風。各從微宦風塵裏，共度流年離別中。今日相逢愁又喜，八人分散兩人同。
和談校書秋夜感懷呈朝中親友 白居易 
遙夜涼風楚客悲，清砧繁漏月高時。秋霜似鬢年空長，春草如袍位尚卑。詞賦擅名來已久，煙霄得路去何遲。漢庭卿相皆知己，不薦揚雄欲薦誰。
春題華陽觀 白居易 
帝子吹簫逐鳳皇，空留仙洞號華陽。落花何處堪惆悵，頭白宮人埽影堂。
秋雨中贈元九 白居易  写雨 秋天 雨 怀人
不堪紅葉青苔地，又是涼風暮雨天。莫怪獨吟秋思苦，比君校近二毛年。
城東閑遊 白居易 
寵辱憂歡不到情，任他朝市自營營。獨尋秋景城東去，白鹿原頭信馬行。
荅韋八 白居易 
麗句勞相贈，佳期恨有違。早知留酒待，悔不趁花歸。春盡綠醅老，雨多紅萼稀。今朝如一醉，猶得及芳菲。
和友人洛中春感 白居易 
莫悲金谷園中月，莫歎天津橋上春。若學多情尋往事，人間何處不傷神。
送張南簡入蜀 白居易 
昨日詔書下，求賢訪陸沈。無論能與否，皆起徇名心。君獨南遊去，雲山蜀路深。
寄陸補闕 白居易 
忽憶前年科第後，此時雞鶴暫同羣。秋風惆悵須吹散，雞在中庭鶴在雲。
曲江憶元九 白居易 
春來無伴閑遊少，行樂三分減二分。何況今朝杏園裏，閑人逢盡不逢君。
下邽莊南桃花 白居易 
村南無限桃花發，唯我多情獨自來。日暮風吹紅滿地，無人解惜爲誰開。
春中與盧四周諒華陽觀同居 白居易 
性情嬾慢好相親，門巷蕭條稱作鄰。背燭共憐深夜月，蹋花同惜少年春。杏壇住僻雖宜病，芸閣官微不救貧。文行如君尚顦顇，不知霄漢待何人。
自城東至以詩代書戲招李六拾遺崔二十六先輩 白居易 
青門走馬趁心期，惆悵歸來已校遲。應過唐昌玉蘂後，猶當崇敬牡丹時。暫遊還憶崔先輩，欲醉先邀李拾遺。尚殘半月芸香俸，不作歸糧作酒貲。
盩厔縣北樓望山 白居易 
一爲趨走吏，塵土不開顏。孤負平生眼，今朝始見山。
縣西郊秋寄贈馬造 白居易 
紫閣峰西清渭東，野煙深處夕陽中。風荷老葉蕭條綠，水蓼殘花寂寞紅。我厭宦遊君失意，可憐秋思兩心同。
戲題新栽薔薇 白居易 
移根易地莫顦顇，野外庭前一種春。少府無妻春寂寞，花開將爾當夫人。
酬王十八李大見招遊山 白居易 
自憐幽會心期阻，復媿嘉招書信頻。王事牽身去不得，滿山松雪屬他人。
縣南花下醉中留劉五 白居易 
百歲幾迴同酩酊，一年今日最芳菲。願將花贈天台女，留取劉郎到夜歸。
醉中歸盩厔 白居易 
金光門外昆明路，半醉騰騰信馬迴。數日非關王事繫，牡丹花盡始歸來。
遊雲居寺贈穆三十六地主 白居易 
亂峰深處雲居路，共蹋花行獨惜春。勝地本來無定主，大都山屬愛山人。
和王十八薔薇澗花時有懷蕭侍御兼見贈 白居易 
霄漢風塵俱是繫，薔薇花委故山深。憐君獨向澗中立，一把紅芳三處心。
再因公事到駱口驛 白居易 
今年到時夏雲白，去年來時秋樹紅。兩度見山心有媿，皆因王事到山中。
期李二十文略王十八質夫不至獨宿仙遊寺 白居易 
文略也從牽吏役，質夫何故戀囂塵。始知解愛山中宿，千萬人中無一人。
酬趙秀才贈新登科諸先輩 白居易 
莫羨蓬萊鸞鶴侶，道成羽翼自生身。君看名在丹臺者，盡是人間修道人。
惜玉蘂花有懷集賢王校書起 白居易 
芳意將闌風又吹，白雲離葉雪辭枝。集賢讎校無閑日，落盡瑤花君不知。
春送盧秀才下第遊太原謁嚴尚書 白居易 
未將時會合，且與俗浮沈。鴻養青冥翮，蛟潛雲雨心。煙郊春別遠，風磧暮程深。墨客投何處，幷州舊翰林。
送文暢上人東遊 白居易 
得道即無著，隨緣西復東。貌依年臘老，心到夜禪空。山宿馴溪虎，江行濾水蟲。悠悠塵客思，春滿碧雲中。
社日關路作 白居易 
晚景函關路，涼風社日天。青巖新有燕，紅樹欲無蟬。愁立驛樓上，厭行官堠前。蕭條秋興苦，漸近二毛年。
重到毓村宅有感 白居易 
欲入中門淚滿巾，庭花無主兩迴春。軒窗簾幕皆依舊，只是堂前欠一人。
歎髮落 白居易 
多病多愁心自知，行年未老髮先衰。隨梳落去何須惜，不落終須變作絲。
除夜宿洺州 白居易 
家寄關西住，身爲河北遊。蕭條歲除夜，旅泊在洺州。
邯鄲冬至夜思家 白居易  冬天 思乡 带有地名 地名
邯鄲驛裏逢冬至，抱膝燈前影伴身。想得家中夜深坐，還應說著遠行人。
遊仙遊山 白居易 
闇將心地出人間，五六年來人怪閑。自嫌戀著未全盡，猶愛雲泉多在山。
見尹公亮新詩偶贈絕句 白居易 
袖裏新詩十首餘，吟看句句是瓊琚。如何持此將干謁，不及公卿一字書。
長安閑居 白居易 
風竹松煙晝掩關，意中長似在深山。無人不怪長安住，何獨朝朝暮暮間。
早春獨遊曲江 白居易 
散職無羈束，羸驂少送迎。朝從直城出，春傍曲江行。風起池東暖，雲開山北晴。冰銷泉脈動，雪盡草芽生。露杏紅初坼，煙楊綠未成。影遲新度鴈，聲澀欲啼鶯。閑地心俱靜，韶光眼共明。酒狂憐性逸，藥效喜身輕。慵慢疎人事，幽棲逐野情。迴看芸閣笑，不似有浮名。
祕書省中憶舊山 白居易 
厭從薄宦校青簡，悔別故山思白雲。猶喜蘭臺非傲吏，歸時應免動移文。
送武士曹歸蜀 白居易 
花落鳥嚶嚶，南歸稱野情。月宜秦嶺宿，春好蜀江行。鄉路通雲棧，郊扉近錦城。烏臺陟岡送，人羨別時榮。
江南送北客因憑寄徐州兄弟書 白居易 
故園望斷欲何如，楚水吳山萬里餘。今日因君訪兄弟，數行鄉淚一封書。
賦得古原草送別 白居易  唐诗三百首 写草 二年级下册 咏物 送别 五言律诗 咏物诗 小学古诗
離離原上草，一歲一枯榮。野火燒不盡，春風吹又生。遠芳侵古道，晴翠接荒城。又送王孫去，萋萋滿別情。
夜哭李夷道 白居易 
逝者絕影響，空庭朝復昏。家人哀臨畢，夜鏁壽堂門。無妻無子何人葬，空見銘旌向月飜。
病中作 白居易 
久爲勞生事，不學攝生道。年少已多病，此身豈堪老。
秋江晚泊 白居易 
扁舟泊雲島，倚櫂念鄉國。四望不見人，煙江澹秋色。客心貧易動，日入愁未息。
長安正月十五日 白居易 
諠諠車騎帝王州，羇病無心逐勝遊。明月春風三五夜，萬人行樂一人愁。
過高將軍墓 白居易 
原上新墳委一身，城中舊宅有何人。妓堂賓閣無歸日，野草山花又欲春。門客空將感恩淚，白楊風裏一霑巾。
寒食臥病 白居易 
病逢佳節長歎息，春雨濛濛榆柳色。羸坐全非舊日容，扶行半是他人力。諠諠里巷蹋青歸，笑閉柴門度寒食。
宿桐廬館同崔存度醉後作 白居易 
江海漂漂共旅遊，一尊相勸散窮愁。夜深醒後愁還在，雨滴梧桐山館秋。
除夜寄弟妹 白居易  思念 节日 亲人
感時思弟妹，不寐百憂生。萬里經年別，孤燈此夜情。病容非舊日，歸思逼新正。早晚重歡會，羇離各長成。
寒食月夜 白居易 
風香露重棃花濕，草舍無燈愁未入。南鄰北里歌吹時，獨倚柴門月中立。
感芍藥花寄正一上人 白居易 
今日階前紅芍藥，幾花欲老幾花新。開時不解比色相，落後始知如幻身。空門此去幾多地，欲把殘花問上人。
晚秋閑居 白居易 
地僻門深少送迎，披衣閑坐養幽情。秋庭不埽攜藤杖，閑蹋梧桐黃葉行。
爲薛台悼亡 白居易  悼亡
半死梧桐老病身，重泉一念一傷神。手攜穉子夜歸院，月冷空房不見人。
途中寒食 白居易 
路傍寒食行人盡，獨占春愁在路旁。馬上垂鞭愁不語，風吹百草野田香。
題流溝寺古松 白居易 
煙葉蔥蘢蒼麈尾，霜皮剝落紫龍鱗。欲知松老看塵壁，死却題詩幾許人。
感月悲逝者 白居易 
存亡感月一潸然，月色今宵似往年。何處曾經同望月？櫻桃樹下後堂前。
自河南經亂關內阻饑兄弟離散各在一處因望月有感聊書所懷寄上浮梁大兄於潛七兄烏江十五兄兼示符離及下邽弟妹 白居易  唐诗三百首
時難年饑世業空，弟兄羇旅各西東。田園寥落干戈後，骨肉流離道路中。弔影分爲千里鴈，辭根散作九秋蓬。共看明月應垂淚，一夜鄉心五處同。
長安早春旅懷 白居易 
軒車歌吹諠都邑，中有一人向隅立。夜深明月卷簾愁，日暮青山望鄉泣。風吹新綠草芽坼，雨灑輕黃柳條濕。此生知負少年春，不展愁眉欲三十。
寒閨夜 白居易 
夜半衾裯冷，孤眠嬾未能。籠香銷盡火，巾淚滴成冰。爲惜影相伴，通宵不滅燈。
寄湘靈 白居易 
淚眼凌寒凍不流，每經高處即迴頭。遙知別後西樓上，應凭闌干獨自愁。
冬至宿楊梅館 白居易 
十一月中長至夜，三千里外遠行人。若爲獨宿楊梅館，冷枕單牀一病身。
臨江送夏瞻 白居易 
悲君老別我霑巾，七十無家萬里身。愁見舟行風又起，白頭浪裏白頭人。
客中守歲 白居易 
守歲尊無酒，思鄉淚滿巾。始知爲客苦，不及在家貧。畏老偏驚節，防愁預惡春。故園今夜裏，應念未歸人。
及第後憶舊山 白居易 
偶獻子虛登上第，却吟招隱憶中林。春蘿秋桂莫惆悵，縱有浮名不繫心。
題李次雲窗竹 白居易 
不用裁爲鳴鳳管，不須截作釣魚竿。千花百草凋零後，留向紛紛雪裏看。
花下自勸酒 白居易 
酒醆酌來須滿滿，花枝看即落紛紛。莫言三十是年少，百歲三分已一分。
題李十一東亭 白居易 
相思夕上松臺立，蛩思蟬聲滿耳秋。惆悵東亭風月好，主人今夜在鄜州。
春村 白居易 
二月村園暖，桑間戴勝飛。農夫舂舊穀，蠶妾擣新衣。牛馬因風遠，雞豚過社稀。黃昏林下路，鼓笛賽神歸。
題施山人野居 白居易 
得道應無著，謀生亦不妨。春泥秧稻暖，夜火焙茶香。水巷風塵少，松齋日月長。
翰林中送獨孤二十七起居罷職出院 白居易 
碧落留雲住，青冥放鶴還。銀臺向南路，從此到人間。
重尋杏園 白居易 
忽憶芳時頻酩酊，却尋醉處重裴回。杏花結子春深後，誰解多情又獨來。
曲江獨行 白居易 
獨來獨去何人識，廐馬朝衣野客心。閑愛無風水邊坐，楊花不動樹陰陰。
同李十一醉憶元九 白居易  思念 友情
花時同醉破春愁，醉折花枝當酒籌。忽憶故人天際去，計程今日到涼州。
晚秋有懷鄭中舊隱 白居易 
天高風嫋嫋，鄉思繞關河。寥落歸山夢，殷勤采蕨歌。病添心寂寞，愁人鬢蹉跎。晚樹蟬鳴少，秋階日上多。長閑羨雲鶴，久別媿煙蘿。其奈丹墀上，君恩未報何。
送王十八歸山寄題仙遊寺 白居易 
曾於太白峰前住，數到仙遊寺裏來。黑水澄時潭底出，白雲破處洞門開。林間暖酒燒紅葉，石上題詩埽綠苔。惆悵舊遊那復到，菊花時節羨君迴。
荅張籍因以代書 白居易 
憐君馬瘦衣裘薄，許到江東訪鄙夫。今日正閑天又暖，可能扶病暫來無。
見元九悼亡詩因以此寄 白居易 
夜淚闇銷明月幌，春腸遙斷牡丹庭。人間此病治無藥，唯有楞伽四卷經。
寒食夜 白居易 
無月無燈寒食夜，夜深猶立闇花前。忽因時節驚年幾，四十如今欠一年。
重題西明寺牡丹 白居易 
往年君向東都去，曾歎花時君未迴。今年況作江陵別，惆悵花前又獨來。只愁離別長如此，不道明年花不開。
禁中夜作書與元九 白居易 
心緒萬端書兩紙，欲封重讀意遲遲。五聲宮漏初鳴夜，一點窗燈欲滅時。
八月十五日夜禁中獨直對月憶元九 白居易 
銀臺金闕夕沈沈，獨宿相思在翰林。三五夜中新月色，二千里外故人心。渚宮東面煙波冷，浴殿西頭鐘漏深。猶恐清光不同見，江陵卑濕足秋陰。
庾順之以紫霞綺遠贈以詩荅之 白居易 
千里故人心鄭重，一端香綺紫氛氳。開緘日映晚霞色，滿幅風生秋水紋。爲褥欲裁憐葉破，製裘將翦惜花分。不如縫作合歡被，寤寐相思如對君。
雨雪放朝因懷微之 白居易 
歸騎紛紛滿九衢，放朝三日爲泥塗。不知雨雪江陵府，今日排衙得免無。
聞微之江陵臥病以大通中散碧腴垂雲膏寄之因題四韻 白居易 
已題一帖紅消散，又封一合碧雲英。憑人寄向江陵去，道路迢迢一月程。未必能治江上瘴，且圖遙慰病中情。到時想得君拈得，枕上開看眼暫明。
酬錢員外雪中見寄 白居易 
松雪無塵小院寒，閉門不似住長安。煩君想我看心坐，報道心空無可看。
重酬錢員外 白居易 
雪中重寄雪山偈，問荅殷勤四句中。本立空名緣破妄，若能無妄亦無空。
獨酌憶微之 白居易 
獨酌花前醉憶君，與君春別又逢春。惆悵銀杯來處重，不曾盛酒勸閑人。
感髮落 白居易 
昔日愁頭白，誰知未白衰。眼看應落盡，無可變成絲。
八月十五日夜聞崔大員外翰林獨直對酒玩月因懷禁中清景偶題是詩 白居易 
秋月高懸空碧外，仙郎靜玩禁闈間。歲中唯有今宵好，海內無如此地閑。皓色分明雙闕牓，清光深到九門關。遙聞獨醉還惆悵，不見金波照玉山。
酬王十八見寄 白居易 
秋思太白峰頭雪，晴憶仙遊洞口雲。未報皇恩歸未得，慙君爲寄北山文。
立春日酬錢員外曲江同行見贈 白居易 
下直遇春日，垂鞭出禁闈。兩人攜手語，十里看山歸。柳色早黃淺，水文新綠微。風光向晚好，車馬近南稀。機盡笑相顧，不驚鷗鷺飛。
宴周皓大夫光福宅 白居易 
何處風光最可憐？妓堂階下砌臺前。軒車擁路光照地，絲管入門聲沸天。綠蕙不香饒桂酒，紅櫻無色讓花鈿。野人不敢求他事，唯借泉聲伴醉眠。
晚秋夜 白居易 
碧空溶溶月華靜，月裏愁人弔孤影。花開殘菊傍疎籬，葉下衰桐落寒井。塞鴻飛急覺秋盡，鄰雞鳴遲知夜永。凝情不語空所思，風吹白露衣裳冷。
惜牡丹花二首 一 白居易 
惆悵階前紅牡丹，晚來唯有兩枝殘。明朝風起應吹盡，夜惜衰紅把火看。
惜牡丹花二首 二 白居易 
寂寞萎紅低向雨，離披破豔散隨風。晴明落地猶惆悵，何況飄零泥土中。
荅元奉禮同宿見贈 白居易 
相逢俱歎不閑身，直日常多齋日頻。曉鼓一聲分散去，明朝風景屬何人。
荅馬侍御見贈 白居易 
謬入金門侍玉除，煩君問我意何如。蟠木詎堪明主用，籠禽徒與故人疎。苑花似雪同隨輦，宮月如眉伴直廬。淺薄求賢思自代，嵇康莫寄絕交書。
夜惜禁中桃花因懷錢員外 白居易 
前日歸時花正紅，今夜宿時枝半空。坐惜殘芳君不見，風吹狼藉月明中。
荅劉戒之早秋別墅見寄 白居易 
涼風木槿籬，暮雨槐花枝。幷起新秋思，爲得故人詩。避地鳥擇木，升朝魚在池。城中與山下，喧靜闇相思。
涼夜有懷 白居易 
念別感時節，早蛩聞一聲。風簾夜涼入，露簟秋意生。燈盡夢初罷，月斜天未明。闇凝無限思，起傍藥闌行。
禁中聞蛩 白居易 
悄悄禁門閉，夜深無月明。西窗獨闇坐，滿耳新蛩聲。
秋蟲 白居易 
切切闇窗下，喓喓深草裏。秋天思婦心，雨夜愁人耳。
贈別宣上人 白居易 
上人處世界，清淨何所似。似彼白蓮花，在水不著水。性真悟泡幻，行潔離塵滓。修道來幾時，身心俱到此。嗟余牽世網，不得長依止。離念與碧雲，秋來朝夕起。
春夜喜雪有懷王二十二 白居易 
夜雪有佳趣，幽人出書帷。微寒生枕席，輕素對階墀。坐罷楚弦曲，起吟班扇詩。明宜滅燭後，淨愛褰簾時。窗引曙色早，庭銷春氣遲。山陰應有興，不臥待徽之。
酬和元九東川路詩十二首 駱口驛舊題詩 白居易 
拙詩在壁無人愛，鳥汙苔侵文字殘。唯有多情元侍御，繡衣不惜拂塵看。
酬和元九東川路詩十二首 南秦雪 白居易 
往歲曾爲西邑吏，慣從駱口到南秦。三時雲冷多飛雪，二月山寒少有春。我思舊事猶惆悵，君作初行定苦辛。任賴愁猨寒不叫，若聞猨叫更愁人。
酬和元九東川路詩十二首 山枇杷花二首 一 白居易 
萬重青嶂蜀門口，一樹紅花山頂頭。春盡憶家歸未得，低紅如解替君愁。
酬和元九東川路詩十二首 山枇杷花二首 二 白居易 
葉如帬色碧綃淺，花似芙蓉紅粉輕。若使此花兼解語，推囚御史定違程。
酬和元九東川路詩十二首 江樓月 白居易  思念 月亮 赠答 友情
嘉陵江曲曲江池，明月雖同人別離。一宵光景潛相憶，兩地陰晴遠不知。誰料江邊懷我夜，正當池畔望君時。今朝共語方同悔，不解多情先寄詩。
酬和元九東川路詩十二首 亞枝花 白居易 
山郵花木似平陽，愁殺多情驄馬郎。還似升平池畔坐，低頭向水自看妝。
酬和元九東川路詩十二首 江上笛 白居易 
江上何人夜吹笛，聲聲似憶故園春。此時聞者堪頭白，況是多愁少睡人。
酬和元九東川路詩十二首 嘉陵夜有懷二首 一 白居易 
露濕牆花春意深，西廊月上半牀陰。憐君獨臥無言語，唯我知君此夜心。
酬和元九東川路詩十二首 嘉陵夜有懷二首 二 白居易 
不明不暗朧朧月，不暖不寒慢慢風。獨臥空牀好天氣，平明閑事到心中。
酬和元九東川路詩十二首 夜深行 白居易 
百牢關外夜行客，三殿角頭宵直人。莫道近臣勝遠使，其如同是不閑身。
酬和元九東川路詩十二首 望驛臺 白居易  思念 和诗
靖安宅裏當窗柳，望驛臺前撲地花。兩處春光同日盡，居人思客客思家。
酬和元九東川路詩十二首 江岸棃花 白居易 
棃花有思緣和葉，一樹江頭惱殺君。最似孀閨少年婦，白妝素袖碧紗帬。
荅謝家最小偏憐女 白居易 
嫁得梁鴻六七年，耽書愛酒日高眠。雨荒春圃唯生草，雪壓朝廚未有煙。身病憂來緣女少，家貧忘却爲夫賢。誰知厚俸今無分，枉向秋風吹紙錢。
荅騎馬入空臺 白居易 
君入空臺去，朝往暮還來。我入泉臺去，泉門無復開。鰥夫任繫職，穉女未勝哀。寂寞咸陽道，家人覆墓迴。
荅山驛夢 白居易 
入君旅夢來千里，閉我幽魂欲二年。莫忘平生行坐處，後堂階下竹叢前。
和元九與呂二同宿話舊感贈 白居易 
見君新贈呂君詩，憶得同年行樂時。爭入杏園齊馬首，潛過柳曲鬬蛾眉。八人雲散俱遊宦，七度花開盡別離。聞道秋娘猶且在，至今時復問微之。
寄上大兄 白居易 
秋鴻過盡無書信，病戴紗巾強出門。獨上荒臺東北望，日西愁立到黃昏。
病中哭金鑾子 白居易 
豈料吾方病，飜悲汝不全。臥驚從枕上，扶哭就燈前。有女誠爲累，無兒豈免憐。病來纔十日，養得已三年。慈淚隨聲迸，悲腸遇物牽。故衣猶架上，殘藥尚頭邊。送出深村巷，看封小墓田。莫言三里地，此別是終天。
寄內 白居易 
條桑初綠即爲別，柿葉半紅猶未歸。不如村婦知時節，解爲田夫秋擣衣。
眼暗 白居易 
早年勤倦看書苦，晚歲悲傷出淚多。眼損不知都自取，病成方悟欲如何。夜昏乍似燈將滅，朝闇長疑鏡未磨。千藥萬方治不得，唯應閉目學頭陀。
病中作 白居易 
病來城裏諸親故，厚薄親疎心總知。唯有蔚章於我分，深於同在翰林時。
感化寺見元九劉三十二題名處 白居易 
微之謫去千餘里，太白無來十一年。今日見名如見面，塵埃壁上破窗前。
遊悟貞寺迴山下別張殷衡 白居易 
世緣未了治不得，孤負青山心共知。愁君又入都門去，即是紅塵滿眼時。
村居寄張殷衡 白居易 
金氏村中一病夫，生涯濩落性靈迂。唯看老子五千字，不蹋長安十二衢。藥銚夜傾殘酒煖，竹牀寒取舊氈鋪。聞君欲發江東去，能到茅菴訪別無。
開元九詩書卷 白居易 
紅牋白紙兩三束，半是君詩半是書。經年不展緣身病，今日開看生蠹魚。
夜坐 白居易 
庭前盡日立到夜，燈下有時坐徹明。此情不語何人會，時復長吁一兩聲。
有感 白居易 
絕弦與斷絲，猶有却續時。唯有衷腸斷，應無續得期。
荅友問 白居易 
似玉童顏盡，如霜病鬢新。莫驚身頓老，心更老於身。
村夜 白居易  乡村 写景 农村
霜草蒼蒼蟲切切，村南村北行人絕。獨出前門望野田，月明蕎麥花如雪。
聞蟲 白居易  秋天 动物
暗蟲唧唧夜緜緜，況是秋陰欲雨天。猶恐愁人暫得睡，聲聲移近臥牀前。
贈內 白居易 
漠漠闇苔新雨地，微微涼露欲秋天。莫對月明思往事，損君顏色減君年。
得錢舍人書問眼疾 白居易 
春來眼闇少心情，點盡黃連尚未平。唯得君書勝得藥，開緘未讀眼先明。
還李十一馬 白居易 
傳語李君勞寄馬，病來唯著杖扶身。縱擬強騎無出處，却將牽與趁朝人。
九日寄行簡 白居易 
摘得菊花攜得酒，繞村騎馬思悠悠。下邽田地平如掌，何處登髙望梓州。
夜坐 白居易 
斜月入前楹，迢迢夜坐情。梧桐上階影，蟋蟀近牀聲。曙傍窗間至，秋從簟上生。感時因憶事，不寢到雞鳴。
村居二首 一 白居易 
田園莽蒼經春早，籬落蕭條盡日風。若問經過談笑者，不過田舍白頭翁。
村居二首 二 白居易 
門閉仍逢雪，廚寒未起煙。貧家重寥落，半爲日高眠。
早春 白居易  写雪 抒情 愁绪 雪
雪散因和氣，冰開得暖光。春銷不得處，唯有鬢邊霜。
和夢遊春詩一百韻 白居易 
昔君夢遊春，夢遊仙山曲。怳若有所遇，似愜平生欲。因尋菖蒲水，漸入桃花谷。到一紅樓家，愛之看不足。池流渡清泚，草嫩蹋綠蓐。門柳闇全低，檐櫻紅半熟。轉行深深院，過盡重重屋。烏龍臥不驚，青鳥飛相逐。漸聞玉珮響，始辨珠履躅。遙見窗下人，娉婷十五六。霞光抱明月，蓮豔開初旭。縹緲雲雨仙，氛氳蘭麝馥。風流薄梳洗，時世寬妝束。袖輭異文綾，裾輕單絲縠。裙腰銀線壓，梳掌金筐蹙。帶襭紫蒲萄，袴花紅石竹。凝情都未語，付意微相矚。眉斂遠山青，鬟低片雲綠。帳牽翡翠帶，被解鴛鴦襆。秀色似堪餐，穠華如可掬。半卷錦頭席，斜鋪繡腰褥。朱脣素指勻，粉汗紅緜撲。心驚睡易覺，夢斷魂難續。籠委獨棲禽，劒分連理木。存誠期有感，誓志貞無黷。京洛八九春，未曾花裏宿。壯年徒自棄，佳會應無復。鸞歌不重聞，鳳兆從茲卜。韋門女清貴，裴氏甥賢淑。羅扇夾花燈，金鞍攢繡轂。既傾南國貌，遂坦東牀腹。劉阮心漸忘，潘楊意方睦。新修履信第，初食尚書祿。九醞備聖賢，八珍窮水陸。秦家重蕭史，彥輔憐衛叔。朝饌饋獨盤，夜醪傾百斛。親賓盛輝赫，妓樂紛曄煜。宿醉纔解酲，朝歡俄枕麴。飲過君子爭，令甚將軍酷。酩酊歌鷓鴣，顛狂舞鴝鵒。月流春夜短，日下秋天速。謝傅隙過駒，蕭娘風過燭。全凋蕣花折，半死梧桐禿。闇鏡對孤鸞，哀弦留寡鵠。淒淒隔幽顯，冉冉移寒燠。萬事此時休，百身何處贖。提攜小兒女，將領舊姻族。再入朱門行，一傍青樓哭。櫪空無廐馬，水涸失池[鶩]。搖落廢井梧，荒涼故籬菊。莓苔上几閣，塵土生琴筑。舞榭綴蠨蛸，歌梁聚蝙蝠。嫁分紅粉妾，賣散蒼頭僕。門客思徬徨，家人泣吚噢。心期正蕭索，宦序仍拘跼。懷策入崤函，驅車辭郟鄏。逢時念既濟，聚學思大畜。端詳筮仕蓍，磨拭穿楊鏃。始從讐校職，首中賢良目。一拔侍瑤墀，再升紆繡服。誓酬君王寵，願使朝廷肅。密勿奏封章，清明操憲牘。鷹韝中病下，豸角當邪觸。糾謬靜東周，申冤動南蜀。危言詆閽寺，直氣忤鈞軸。不忍曲作鉤，乍能折爲玉。捫心無媿畏，騰口有謗讟。只要明是非，何曾虞禍福。車摧太行路，劒落酆城獄。襄漢問修途，荆蠻指殊俗。謫爲江府掾，遣事荆州牧。趨走謁麾幢，喧煩視鞭朴。簿書常自領，縲囚每親鞫。竟日坐官曹，經旬曠休沐。宅荒渚宮草，馬瘦畬田粟。薄俸等涓毫，微官同桎梏。月中照形影，天際辭骨肉。鶴病翅羽垂，獸窮爪牙縮。行看鬚間白，誰勸杯中綠。時傷大野麟，命問長沙鵩。夏梅山雨漬，秋瘴江雲毒。巴水白茫茫，楚山青簇簇。吟君七十韻，是我心所蓄。既去誠莫追，將來幸前勗。欲除憂惱病，當取禪經讀。須悟事皆空，無令念將屬。請思遊春夢，此夢何閃倏。豔色即空花，浮生乃焦穀。良姻在嘉偶，頃剋爲單獨。入仕欲榮身，須臾成黜辱。合者離之始，樂兮憂所伏。愁恨僧祇長，歡榮剎那促。覺悟因傍喻，迷執由當局。膏明誘闇蛾，陽焱奔癡鹿。貪爲苦聚落，愛是悲林麓。水蕩無明波，輪迴死生輻。塵應甘露灑，垢待醍醐浴。障要智燈燒，魔須慧刀戮。外熏性易染，內戰心難衂。法句與心王，期君日三復。
王昭君二首 一 白居易 
滿面胡沙滿鬢風，眉銷殘黛臉銷紅。愁苦辛勤顦顇盡，如今却似畫圖中。
王昭君二首 二 白居易 
漢使却回憑寄語，黃金何日贖蛾眉。君王若問妾顏色，莫道不知宮裏時。
渭村退居寄禮部崔侍郎翰林錢舍人詩一百韻 白居易 
聖代元和歲，閑居渭水陽。不才甘命舛，多幸遇時康。朝野分倫序，賢愚定否臧。重文疎卜式，尚少棄馮唐。由是推天運，從茲樂性場。籠禽放高翥，霧豹得深藏。世慮休相擾，身謀且自強。猶須務衣食，未免事農桑。薙草通三徑，開田占一坊。晝扉扃白版，夜碓埽黃粱。隙地治場圃，閑時糞土疆。枳籬編刺夾，薤壟擘科秧。穡力嫌身病，農心願歲穰。朝衣典杯酒，佩劒博牛羊。困倚栽松鍤，飢提采蕨筐。引泉來後澗，移竹下前岡。生計雖勤苦，家資甚渺茫。塵埃常滿甑，錢帛少盈囊。弟病仍扶杖，妻愁不出房。傳衣念繿縷，舉案笑糟糠。犬吠村胥鬧，蟬鳴織婦忙。納租看縣貼，輸粟問軍倉。夕歇攀村樹，秋行繞野塘。雲容陰慘澹，月色冷悠揚。蕎麥鋪花白，棠棃間葉黃。早寒風摵摵，新霽月蒼蒼。園菜迎霜死，庭蕪過雨荒。檐空愁宿燕，壁闇思啼螿。眼爲看書損，肱因運甓傷。病骸渾似木，老鬢欲成霜。少睡知年長，端憂覺夜長。舊遊多廢忘，往事偶思量。忽憶煙霄路，常陪劒履行。登朝思檢束，入閣學趨蹌。命偶風雲會，恩覃雨露霶。霑枯發枝葉，磨鈍起鋒鋩。崔閤連鑣騖，錢兄接翼翔。齊竽混韶夏，燕石廁琳琅。同日升金馬，分宵直未央。共詞加寵命，合表謝恩光。廐馬驕初跨，天廚味始嘗。朝晡頒餅餌，寒暑賜衣裳。對秉鵝毛筆，俱含雞舌香。青縑衾薄絮，朱裏幕高張。晝食恆連案，宵眠每竝牀。差肩承詔旨，連署進封章。起草偏同視，疑文最共詳。滅私容點竄，窮理析毫芒。便共輸肝膽，何曾異肺腸。慎微參石奮，決密與張湯。禁闥青交瑣，宮垣紫界牆。井闌排菡萏，檐瓦鬬鴛鴦。樓額題鳷鵲，池心浴鳳凰。風枝萬年動，溫樹四時芳。宿露凝金掌，晨暉上璧璫。砌筠塗綠粉，庭果滴紅漿。曉從朝興慶，春陪宴柏梁。傳呼鞭索索，拜舞珮鏘鏘。仙仗環雙闕，神兵闢兩廂。火飜紅尾斾，冰卓白竿槍。滉瀁經魚藻，深沈近浴堂。分庭皆命婦，對院即儲皇。貴主冠浮動，親王轡鬧裝。金鈿相照耀，朱紫間熒煌。毬簇桃花綺，歌巡竹葉觴。窪銀中貴帶，昂黛內人妝。賜禊東城下，頒酺曲水傍。尊罍分聖酒，妓樂借仙倡。淺酌看紅藥，徐吟把綠楊。宴迴過御陌，行歇入僧房。白鹿原東脚，青龍寺北廊。望春花景暖，避暑竹風涼。下直閑如社，尋芳醉似狂。有時還後到，無處不相將。雞鶴初雖雜，蕭蘭久乃彰。來燕隗貴重，去魯孔恓惶。聚散期難定，飛沈勢不常。五年同晝夜，一別似參商。屈折孤生竹，銷摧百鍊鋼。途窮任顦顇，道在肯徬徨。尚念遺簪折，仍憐病雀瘡。卹寒分賜帛，救餒減餘糧。藥物來盈裹，書題寄滿箱。殷勤翰林主，珍重禮闈郎。喣沫誠多謝，摶扶豈所望。提攜勞氣力，吹簸不飛揚。拙劣才何用，龍鍾分自當。妝嫫徒費黛，磨甋詎成璋。習隱將時背，干名與道妨。外身宗老氏，齊物學蒙莊。疎放遺千慮，愚蒙守一方。樂天無怨歎，倚命不劻勷。憤懣胷須豁，交加臂莫攘。珠沈猶是寶，金躍未爲祥。泥尾休搖掉，灰心罷激昂。漸閑親道友，因病事醫王。息亂歸禪定，存神入坐亡。斷癡求慧劒，濟苦得慈航。不動爲吾志，無何是我鄉。可憐身與世，從此兩相忘。
酬盧祕書二十韻 白居易 
謬歷文場選，慙非翰苑才。雲霄高暫致，毛羽弱先摧。識分忘軒冕，知歸返草萊。杜陵書積蠹，豐獄劒生苔。晦厭鳴雞雨，春驚震蟄雷。舊恩收墜履，新律動寒灰。鳳詔容徐起，鵷行許重陪。衰顏雖拂拭，蹇步尚低徊。睡少鐘偏警，行遲漏苦摧。風霜趁朝去，泥雪拜陵迴。上感君猶念，傍慙友或推。石頑鐫費匠，女醜嫁勞媒。倏忽青春度，奔波白日頹。性將時共背，病與老俱來。聞有蓬壺客，知懷杞梓材。世家標甲第，官職滯麟臺。筆盡鉛黃點，詩成錦繡堆。嘗思豁雲霧，忽喜訪塵埃。心爲論文合，眉因勸善開。不勝珍重意，滿袖寫瓊瓌。
題盧祕書夏日新栽竹二十韻 白居易 
湘竹初封植，盧生此考槃。久持霜節苦，新託露根難。等度須當砌，疎稠要滿闌。買憐分薄俸，栽稱作閑官。葉翦藍羅碎，莖抽玉琯端。幾聲清淅瀝，一簇綠檀欒。未夜青嵐入，先秋白露團。拂肩搖翡翠，熨手弄琅玕。韻透窗風起，陰鋪砌月殘。炎天聞覺冷，窄地見疑寬。梢動勝搖扇，枝低好挂冠。碧籠煙幕幕，珠灑雨珊珊。晚籜晴雲展，陰芽蟄虺蟠。愛從抽馬策，惜未截魚竿。松韻徒煩聽，桃夭不足觀。梁慙當家杏，臺陋本司蘭。撐撥詩人興，勾牽酒客歡。靜連蘆簟滑，涼拂葛衣單。豈止消時暑，應能保歲寒。莫同凡草木，一種夏中看。
渭村酬李二十見寄 白居易 
百里音書何太遲，暮秋把得暮春詩。柳條綠日君相憶，棃葉紅時我始知。莫歎學官貧冷落，猶勝村客病支離。形容意緒遙看取，不似華陽觀裏時。
初授贊善大夫早朝寄李二十助教 白居易 
病身初謁青宮日，衰貌新垂白髮年。寂莫曹司非熱地，蕭條風雪是寒天。遠坊早起常侵鼓，瘦馬行遲苦費鞭。一種共君官職冷，不如猶得日高眠。
欲與元八卜鄰先有是贈 白居易 
平生心迹最相親，欲隱牆東不爲身。明月好同三徑夜，綠楊宜作兩家春。每因暫出猶思伴，豈得安居不擇鄰。何獨終身數相見，子孫長作隔牆人。
遊城南留元九李二十晚歸 白居易 
老遊春飲莫相違，不獨花稀人亦稀。更勸殘杯看日影，猶應趁得鼓聲歸。
廣宣上人以應制詩見示因以贈之詔許上人居安國寺紅樓院以詩供奉 白居易 
道林談論惠休詩，一到人天便作師。香積筵承紫泥詔，昭陽歌唱碧雲詞。紅樓許住請銀鑰，翠輦陪行蹋玉墀。惆悵甘泉曾侍從，與君前後不同時。
重過祕書舊房因題長句 白居易 
閣前下馬思裴回，第二房門手自開。昔爲白面書郎去，今作蒼鬚贊善來。吏人不識多新補，松竹相親是舊栽。應有題牆名姓在，試將衫袖拂塵埃。
重到城七絕句 見元九 白居易 
容貌一日減一日，心情十分無九分。每逢陌路猶嗟歎，何況今朝是見君。
重到城七絕句 高相宅 白居易 
青苔故里懷恩地，白髮新生抱病身。涕淚雖多無哭處，永寧門館屬他人。
重到城七絕句 張十八 白居易 
諫垣幾見遷遺補，憲府頻聞轉殿監。獨有詠詩張太祝，十年不改舊官銜。
重到城七絕句 劉家花 白居易 
劉家牆上花還發，李十門前草又春。處處傷心心始悟，多情不及少情人。
重到城七絕句 裴五 白居易 
莫怪相逢無笑語，感今思舊戟門前。張家伯仲偏相似，每見清揚一惘然。
重到城七絕句 仇家酒 白居易 
年年老去歡情少，處處春來感事深。時到仇家非愛酒，醉時心勝醒時心。
重到城七絕句 恆寂師 白居易 
舊遊分散人零落，如此傷心事幾條。會逐禪師坐禪去，一時滅盡定中消。
靖安北街贈李二十 白居易 
榆莢拋錢柳展眉，兩人竝馬語行遲。還似往年安福寺，共君私試却迴時。
重傷小女子 白居易 
學人言語凭牀行，嫩似花房脆似瓊。纔知恩愛迎三歲，未辨東西過一生。汝異下殤應殺禮，吾非上聖詎忘情。傷心自歎鳩巢拙，長墮春雛養不成。
過顏處士墓 白居易 
向墳道徑沒荒榛，滿室詩書積闇塵。長夜肯教黃壤曉，悲風不許白楊春。簞瓢顏子生仍促，布被黔婁死更貧。未會悠悠上天意，惜將富壽與何人。
題周皓大夫新亭子二十二韻 白居易 
東道常爲主，南亭別待賓。規模何日創，景致一時新。廣砌羅紅藥，疎窗蔭綠筠。鎖開賓閣曉，梯上妓樓春。置醴寧三爵，加籩過八珍。茶香飄紫筍，膾縷落紅鱗。輝赫車輿鬧，珍奇鳥獸馴。獼猴看櫪馬，鸚鵡喚家人。錦額簾高卷，銀花醆慢巡。勸嘗光祿酒，許看洛川神。斂翠凝歌黛，流香動舞巾。帬飜繡鸂鶒，梳陷鈿麒麟。笛怨音含楚，箏嬌語帶秦。侍兒催畫燭，醉客吐文茵。投轄多連夜，鳴珂便達晨。入朝紆紫綬，待漏擁朱輪。貴介交三事，光榮照四鄰。甘濃將奉客，穩暖不緣身。十載歌鐘地，三朝節鉞臣。愛才心倜儻，敦舊禮殷勤。門以招賢盛，家因好事貧。始知豪傑意，富貴爲交親。
賦得聽邊鴻 白居易 
驚風吹起塞鴻羣，半拂平沙半入雲。爲問昭君月下聽，何如蘇武雪中聞。
見楊弘貞詩賦因題絕句以自諭 白居易 
賦句詩章妙入神，未年三十即無身。常嗟薄命形顦顇，若比弘貞是幸人。
病中早春 白居易 
今朝枕上覺頭輕，強起階前試脚行。羶膩斷來無氣力，風痰惱得少心情。暖消霜瓦津初合，寒減冰渠凍不成。唯有愁人鬢間雪，不隨春盡逐春生。
送人貶信州判官 白居易 
地僻山深古上饒，土風貧薄道程遙。不唯遷客須恓屑，見說居人也寂寥。溪畔毒沙藏水弩，城頭枯樹下山魈。若於此郡爲卑吏，刺史廳前又折腰。
曲江醉後贈諸親故 白居易 
郭東丘墓何年客，江畔風光幾日春。只合殷勤逐杯酒，不須疎索向交親。中天或有長生藥，下界應無不死人。除却醉來開口笑，世間何事更關身。
和元八侍御升平新居四絕句 看花屋 白居易 
忽驚映樹新開屋，却似當檐故種花。可惜年年紅似火，今春始得屬元家。
和元八侍御升平新居四絕句 累土山 白居易 
堆土漸高山意出，終南移入戶庭間。玉峰藍水應惆悵，恐見新山望舊山。
和元八侍御升平新居四絕句 高亭 白居易 
亭脊太高君莫拆，東家留取當西山。好看落日斜銜處，一片春嵐映半環。
和元八侍御升平新居四絕句 松樹 白居易 
白金換得青松樹，君既先栽我不栽。幸有西風易憑仗，夜深偷送好聲來。
醉後却寄元九 白居易 
蒲池村裏悤悤別，灃水橋邊兀兀迴。行到城門殘酒醒，萬重離恨一時來。
重寄 白居易 
蕭散弓驚雁，分飛劒化龍。悠悠天地內，不死會相逢。
李十一舍人松園飲小酎酒得元八侍御詩敘云在臺中推院有鞫獄之苦即事書懷因酬四韻 白居易 
愛酒舍人開小酌，能文御史寄新詩。亂松園裏醉相憶，古柏廳前忙不知。早夏我當逃暑日，晚衙君是慮囚時。唯應清夜無公事，新草亭中好一期。
重到華陽觀舊居 白居易 
憶昔初年三十二，當時秋思已難堪。若爲重入華陽院，病鬢愁心四十三。
荅勸酒 白居易 
莫怪近來都不飲，幾迴因醉却霑巾。誰料平生狂酒客，如今變作酒悲人。
題王侍御池亭 白居易 
朱門深鎖春池滿，岸落薔薇水浸莎。畢竟林塘誰是主，主人來少客來多。
聽水部吳員外新詩因贈絕句 白居易 
朱紱仙郎白雪歌，和人雖少愛人多。明朝說與詩人道，水部如今不姓何。
雨中攜元九詩訪元八侍御 白居易 
微之詩卷憶同開，假日多應不入臺。好句無人堪共詠，衝泥蹋水就君來。
贈楊祕書巨源 白居易 
早聞一箭取遼城，相識雖新有故情。清句三朝誰是敵，白鬚四海半爲兄。貧家薙草時時入，瘦馬尋花處處行。不用更教詩過好，折君官職是聲名。
和武相公感韋令公舊池孔雀 白居易 
索莫少顏色，池邊無主禽。難收帶泥翅，易結著人心。頂毳落殘碧，尾花銷闇金。放歸飛不得，雲海故巢深。
寄生衣與微之因題封上 白居易 
淺色縠衫輕似霧，紡花紗袴薄於雲。莫嫌輕薄但知著，猶恐通州熱殺君。
夢舊 白居易 
別來老大苦修道，鍊得離心成死灰。平生憶念消磨盡，昨夜因何入夢來。
戲題盧祕書新移薔薇 白居易 
風動翠條腰嫋娜，露垂紅萼淚闌干。移他到此須爲主，不別花人莫使看。
曲江夜歸聞元八見訪 白居易 
自入臺來見面稀，班中遙得揖容輝。早知相憶來相訪，悔待江頭明月歸。
苦熱題恆寂師禪室 白居易 
人人避暑走如狂，獨有禪師不出房。可是禪房無熱到，但能心靜即身涼。
微之到通州日授館未安見塵壁間有數行字讀之即僕舊詩其落句云淥水紅蓮一朵開千花百草無顏色然不知題者何人也微之吟歎不足因綴一章兼錄僕詩本同寄省其詩乃十五年前初及第時贈長安妓人阿輭絕句緬思往事杳若夢中懷舊感今因酬長句 白居易 
十五年前似夢遊，曾將詩句結風流。偶助笑歌嘲阿輭，可知傳誦到通州。昔教紅袖佳人唱，今遣青衫司馬愁。惆悵又聞題處所，雨淋江館破牆頭。
得微之到官後書備知通州之事悵然有感因成四章 一 白居易 
來書子細說通州，州在山根峽岸頭。四面千重火雲合，中心一道瘴江流。蟲蛇白晝攔官道，蚊蚋黃昏撲郡樓。何罪遣君居此地，天高無處問來由。
得微之到官後書備知通州之事悵然有感因成四章 二 白居易 
匼匝巔山萬仞餘，人家應似甑中居。寅年籬下多逢虎，亥日沙頭始賣魚。衣斑梅雨長須熨，米澀畬田不解鉏。努力安心過三考，已曾愁殺李尚書。
得微之到官後書備知通州之事悵然有感因成四章 三 白居易 
人稀地僻醫巫少，夏旱秋霖瘴瘧多。老去一身須愛惜，別來四體得如何。侏儒飽笑東方朔，薏苡讒憂馬伏波。莫遣沈愁結成病，時時一唱濯纓歌。
得微之到官後書備知通州之事悵然有感因成四章 四 白居易 
通州海內恓惶地，司馬人間冗長官。傷鳥有弦驚不定，臥龍無水動應難。劒埋獄底誰深掘，松偃霜中盡冷看。舉目爭能不惆悵，高車大馬滿長安。
病中荅招飲者 白居易 
顧我鏡中悲白髮，盡君花下醉青春。不緣眼痛兼身病，可是尊前第二人。
燕子樓三首 一 白居易 
滿窗明月滿簾霜，被冷燈殘拂臥牀。燕子樓中霜月夜，秋來只爲一人長。
燕子樓三首 二 白居易 
鈿暈羅衫色似煙，幾回欲著即潸然。自從不舞霓裳曲，疊在空箱十一年。
燕子樓三首 三 白居易 
今春有客洛陽回，曾到尚書墓上來。見說白楊堪作柱，爭教紅粉不成灰。
初貶官過望秦嶺 白居易 
草草辭家憂後事，遲遲去國問前途。望秦嶺上回頭立，無限秋風吹白鬚。
武關南見元九題山石榴見寄 白居易 
往來同路不同時，前後相思兩不知。行過關門三四里，榴花不見見君詩。
罷藥 白居易 
自學坐禪休服藥，從他時復病沈沈。此身不要全彊健，彊健多生人我心。
白鷺 白居易 
人生四十未全衰，我爲愁多白髮垂。何故水邊雙白鷺，無愁頭上亦垂絲。
襄陽舟夜 白居易 
下馬襄陽郭，移舟漢陰驛。秋風截江起，寒浪連天白。本是多愁人，復此風波夕。
江夜舟行 白居易 
煙澹月濛濛，舟行夜色中。江鋪滿槽水，帆展半檣風。叫曙嗸嗸鴈，啼秋唧唧蟲。只應催北客，早作白鬚翁。
紅藤杖 白居易 
交親過滻別，車馬到江迴。唯有紅藤杖，相隨萬里來。
江上吟元八絕句 白居易 
大江深處月明時，一夜吟君小律詩。應有水仙潛出聽，飜將唱作步虛詞。
舟夜贈內 白居易 
三聲猨後垂鄉淚，一葉舟中載病身。莫凭水窗南北望，月明月闇總愁人。
逢舊 白居易 
我梳白髮添新恨，君埽青蛾減舊容。應被傍人怪惆悵，少年離別老相逢。
臼口阻風十日 白居易 
洪濤白浪塞江津，處處邅迴事事迍。世上方爲失途客，江頭又作阻風人。魚鰕遇雨腥盈鼻，蚊蚋和煙癢滿身。老大光陰能幾日，等閑臼口坐經旬。
浦中夜泊 白居易 
暗上江隄還獨立，水風霜氣夜稜稜。回看深浦停舟處，蘆荻花中一點燈。
盧侍御與崔評事爲予於黃鶴樓置宴宴罷同望 白居易  黄鹤楼
江邊黃鶴古時樓，勞置華筵待我遊。楚思淼茫雲水冷，商聲清脆管弦秋。白花浪濺頭陀寺，紅葉林籠鸚鵡洲。總是平生未行處，醉來堪賞醒堪愁。
舟中讀元九詩 白居易  思念 关切
把君詩卷燈前讀，詩盡燈殘天未明。眼痛滅燈猶闇坐，逆風吹浪打船聲。
舟行阻風寄李十一舍人 白居易 
扁舟厭泊煙波上，輕策閑尋浦嶼間。虎蹋青泥稠似印，風吹白浪大於山。且愁江郡何時到，敢望京都幾歲還。今日料君朝退後，迎寒新酎煖開顏。
題王處士郊居 白居易 
半依雲渚半依山，愛此令人不欲還。負郭田園八九頃，向陽茅屋兩三間。寒松縱老風標在，野鶴雖飢飲啄閑。一臥江村來早晚，著書盈帙鬢毛斑。
歲晚旅望 白居易 
朝來暮去星霜換，陰慘陽舒氣序牽。萬物秋霜能壞色，四時冬日最凋年。煙波半露新沙地，鳥雀羣飛欲雪天。向晚蒼蒼南北望，窮陰旅思兩無邊。
晏坐閑吟 白居易 
昔爲京洛聲華客，今作江湖潦倒翁。意氣銷磨羣動裏，形骸變化百年中。霜侵殘鬢無多黑，酒伴衰顏只暫紅。願學禪門非想定，千愁萬念一時空。
題李山人 白居易 
廚無煙火室無妻，籬落蕭條屋舍低。每日將何療飢渴，井華雲粉一刀圭。
讀莊子 白居易 
去國辭家謫異方，中心自怪少憂傷。爲尋莊子知歸處，認得無何是本鄉。
江樓偶宴贈同座 白居易 
南浦閑行罷，西樓小宴時。望湖凭檻久，待月放杯遲。江果嘗盧橘，山歌聽竹枝。相逢且同樂，何必舊相知。
放言五首 一 白居易  抒情
朝真暮僞何人辨，古往今來底事無。但愛臧生能詐聖，可知甯子解佯愚。草螢有耀終非火，荷露雖團豈是珠。不取燔柴兼照乘，可憐光彩亦何殊。
放言五首 二 白居易  哲理
世途倚伏都無定，塵網牽纏卒未休。禍福回還車轉轂，榮枯反覆手藏鉤。龜靈未免刳腸患，馬失應無折足憂。不信君看弈棊者，輸贏須待局終頭。
放言五首 三 白居易  哲理
贈君一法決狐疑，不用鑽龜與祝蓍。試玉要燒三日滿，辨材須待七年期。周公恐懼流言後，王莽謙恭未篡時。向使當初身便死，一生真僞復誰知。
放言五首 四 白居易  哲理
誰家第宅成還破，何處親賓哭復歌。昨日屋頭堪炙手，今朝門外好張羅。北邙未省留閑地，東海何曾有定波。莫笑賤貧誇富貴，共成枯骨兩如何。
放言五首 五 白居易  泰山 哲理
泰山不要欺毫末，顏子無心羨老彭。松樹千年終是朽，槿花一日自爲榮。何須戀世常憂死，亦莫嫌身漫厭生。生去死來都是幻，幻人哀樂繫何情。
歲暮道情二首 一 白居易 
壯日苦曾驚歲月，長年都不惜光陰。爲學空門平等法，先齊老少死生心。
歲暮道情二首 二 白居易 
半故青衫半白頭，雪風吹面上江樓。禪功自見無人覺，合是愁時亦不愁。
讀李杜詩集因題卷後 白居易 
翰林江左日，員外劒南時。不得高官職，仍逢苦亂離。暮年逋客恨，浮世謫仙悲。吟詠留千古，聲名動四夷。文場供秀句，樂府待新詞。天意君須會，人間要好詩。
獨樹浦雨夜寄李六郎中 白居易 
忽憶兩家同里巷，何曾一處不追隨。閑遊預算分朝日，靜語多同待漏時。花下放狂衝黑飲，燈前起坐徹明棊。可知風雨孤舟夜，蘆葦叢中作此詩。
望江州 白居易 
江迴望見雙華表，知是潯陽西郭門。猶去孤舟三四里，水煙沙雨欲黃昏。
初到江州 白居易 
潯陽欲到思無窮，庾亮樓南湓口東。樹木凋疎山雨後，人家低濕水煙中。菰蔣餧馬行無力，蘆荻編房臥有風。遙見朱輪來出郭，相迎勞動使君公。
醉後題李馬二妓 白居易 
行搖雲髻花鈿節，應似霓裳趁管弦。豔動舞帬渾是火，愁凝歌黛欲生煙。有風縱道能迴雪，無水何由忽吐蓮。疑是兩般心未決，雨中神女月中仙。
盧侍御小妓乞詩座上留贈 白居易 
鬱金香汗裛歌巾，山石榴花染舞帬。好似文君還對酒，勝於神女不歸雲。夢中那及覺時見，宋玉荆王應羨君。
東南行一百韻寄通州元九侍御澧州李十一舍人果州崔二十二使君開州韋大員外庾三十二補闕杜十四拾遺李二十助教員外竇七校書 白居易 
南去經三楚，東來過五湖。山頭看候館，水面問征途。地遠窮江界，天低極海隅。飄零同落葉，浩蕩似乘桴。漸覺鄉原異，深知土產殊。夷音語嘲异常，蠻態笑睢盱。水市通闤闠，煙村混舳艫。吏徵漁戶稅，人納火田租。亥日饒鰕蟹，寅年足虎貙。成人男作丱，事鬼女爲巫。樓闇攢倡婦，隄長簇販夫。夜船論鋪賃，春酒斷缾酤。見果皆盧橘，聞禽悉鷓鴣。山歌猨獨叫，野哭鳥相呼。嶺徼雲成棧，江郊水當郛。月移翹柱鶴，風汎颭檣烏。鼇礙潮無信，蛟驚浪不虞。鼉鳴江擂鼓，蜃氣海浮圖。樹裂山魈穴，沙含水弩樞。喘牛犂紫芋，羸馬放青菰。繡面誰家婢，鵶頭幾歲奴。泥中采菱芡，燒後拾樵蘇。鼎膩愁烹鼈，盤腥厭膾鱸。鍾儀徒戀楚，張翰浪思吳。氣序涼還熱，光陰旦復晡。身方逐萍梗，年欲近桑榆。渭北田園廢，江西歲月徂。憶歸恆慘澹，懷舊忽踟躕。自念咸秦客，嘗爲鄒魯儒。蘊藏經國術，輕棄度關繻。賦力凌鸚鵡，詞鋒敵轆轤。戰文重掉鞅，射策一彎弧。崔杜鞭齊下，元韋轡並驅。名聲逼揚馬，交分過蕭朱。世務輕摩揣，周行竊覬覦。風雲皆會合，雨露各霑濡。共遇升平代，偏慙固陋軀。承明連夜直，建禮拂晨趨。美服頒王府，珍羞降御廚。議高通白虎，諫切伏青蒲。柏殿行陪宴，花樓走看酺。神旗張鳥獸，天籟動笙芋。戈劒星芒耀，魚龍電策驅。定場排越伎，促坐進吳歈。縹緲疑仙樂，嬋娟勝畫圖。歌鬟低翠羽，舞汗墮紅珠。別選閑遊伴，潛招小飲徒。一杯愁已破，三醆氣彌麤。輭美仇家酒，幽閑葛氏姝。十千方得斗，二八正當壚。論笑杓胡律，談憐鞏囁嚅。李酣猶短竇，庾醉更蔫迂。鞍馬呼教住，骰盤喝遣輸。長驅波卷白，連擲采成盧。籌幷頻逃席，觥嚴列置盂。滿巵那可灌，頹玉不勝扶。入視中樞草，歸乘內廐駒。醉曾衝宰相，驕不揖金吾。日近恩雖重，雲高勢却孤。飜身落霄漢，失脚倒泥塗。博望移門籍，潯陽佐郡符。時情變寒暑，世利算錙銖。即日辭雙闕，明朝別九衢。播遷分郡國，次第出京都。秦嶺馳三驛，商山上二邘。峴陽亭寂莫，夏口路崎嶇。大道全生棘，中丁盡執殳。江關未撤警，淮寇尚稽誅。林對東西寺，山分大小姑。廬峰蓮刻削，湓浦帶縈紆。九派吞青草，孤城覆綠蕪。黃昏鐘寂寂，清曉角嗚嗚。春色辭門柳，秋聲到井梧。殘芳悲鶗鴂，暮節感茱萸。蘂坼金英菊，花飄雪片蘆。波紅日斜沒，沙白月平鋪。幾見林抽筍，頻驚燕引雛。歲華何倏忽，年少不須臾。眇默思千古，蒼茫想八區。孔窮緣底事，顏夭有何辜。龍智猶經醢，龜靈未免刳。窮通應已定，聖哲不能逾。況我身謀拙，逢他厄運拘。漂流隨大海，錘鍛任洪鑪。險阻嘗之矣，栖遲命也夫。沈冥消意氣，窮餓耗肌膚。防瘴和殘藥，迎寒補舊襦。書牀鳴蟋蟀，琴匣網蜘蛛。貧室如懸磐，端憂劇守株。時遭人指點，數被鬼揶揄。兀兀都疑夢，昏昏半是愚。女驚朝不起，妻怪夜長吁。萬里拋朋侶，三年隔友于。自然悲聚散，不是恨榮枯。去夏微之瘧，今春席八殂。天涯書達否，泉下哭知無。謾寫詩盈卷，空盛酒滿壺。只添新悵望，豈復舊歡娛。壯志因愁減，衰容與病俱。相逢應不識，滿頷白髭鬚。
謫居 白居易 
面瘦頭斑四十四，遠謫江州爲郡史。逢時棄置從不才，未老衰羸爲何事。火燒寒澗松爲燼，霜降春林花委地。遭時榮悴一時間，豈是昭昭上天意。
初到江州寄翰林張李杜三學士 白居易 
早攀霄漢上天衢，晚落風波委世途。雨露施恩無厚薄，蓬蒿隨分有榮枯。傷禽側翅驚弓箭，老婦低顏事舅姑。碧落三仙曾識面，年深記得姓名無。
庾樓曉望 白居易  思乡 写景 登高
獨憑朱檻立凌晨，山色初明水色新。竹霧曉籠銜嶺月，蘋風暖送過江春。子城陰處猶殘雪，衙鼓聲前未有塵。三百年來庾樓上，曾經多少望鄉人。
宿西林寺 白居易 
木落天晴山翠開，愛山騎馬入山來。心知不及柴桑令，一宿西林便却回。
江樓宴別 白居易 
樓中別曲催離酌，燈下紅裙間綠袍。縹緲楚風羅綺薄，錚鏦越調管弦高。寒流帶月澄如鏡，夕吹和霜利似刀。尊酒未空歡未盡，舞腰歌袖莫辭勞。
題山石榴花 白居易 
一叢千朵壓闌干，翦碎紅綃却作團。風嫋舞腰香不盡，露銷妝臉淚新乾。薔薇帶刺攀應嬾，菡萏生泥玩亦難。爭及此花檐戶下，任人采弄盡人看。
荅春 白居易 
草煙低重水花明，從道風光似帝京。其奈山猨江上叫，故鄉無此斷腸聲。
櫻桃花下歎白髮 白居易 
逐處花皆好，隨年貌自衰。紅櫻滿眼日，白髮半頭時。倚樹無言久，攀條欲放遲。臨風兩堪歎，如雪復如絲。
惜落花贈崔二十四 白居易 
漠漠紛紛不奈何，狂風急雨兩相和。晚來悵望君知否，枝上稀疎地上多。
移山櫻桃 白居易 
亦知官舍非吾宅，且斸山櫻滿院栽。上佐近來多五考，少應四度見花開。
官舍閑題 白居易 
職散優閑地，身慵老大時。送春唯有酒，銷日不過棊。祿米麞牙稻，園蔬鴨脚葵。飽餐仍晏起，餘暇弄龜兒。
晚春登大雲寺南樓贈常禪師 白居易 
花盡頭新白，登樓意若何。歲時春日少，世界苦人多。愁醉非因酒，悲吟不是歌。求師治此病，唯勸讀楞伽。
北樓送客歸上都 白居易 
憑高眺遠一悽悽，却下朱闌即解攜。京路人歸天直北，江樓客散日平西。長津欲度迴渡尾，殘酒重傾簇馬蹄。不獨別君須強飲，窮愁自要醉如泥。
北亭招客 白居易 
疎散郡丞同野客，幽閑官舍抵山家。春風北戶千莖竹，晚日東園一樹花。小醆吹醅嘗冷酒，深爐敲火炙新茶。能來近日觀棊否，太守知慵放晚衙。
宿西林寺早赴東林滿上人之會因寄崔二十二員外 白居易  庐山
謫辭魏闕鵷鸞隔，老入廬山麋鹿隨。薄暮蕭條投寺宿，凌晨清淨與僧期。雙林我起聞鐘後，隻日君趨入閣時。鵬鷃高低分皆定，莫勞心力遠相思。
遊寶稱寺 白居易 
竹寺初晴日，花塘欲曉春。野猨疑弄客，山鳥似呼人。酒嫩傾金液，茶新碾玉塵。可憐幽靜地，堪寄老慵身。
早春聞提壺鳥因題鄰家 白居易 
厭聽秋猨催下淚，喜聞春鳥勸提壺。誰家紅樹先花發，何處青樓有酒酤。進士麄豪尋靜盡，拾遺風采近都無。欲期明日東鄰醉，變作騰騰一俗夫。
見紫薇花憶微之 白居易 
一叢暗澹將何比，淺碧籠帬襯紫巾。除却微之見應愛，人間少有別花人。
薔薇花一叢獨死不知其故因有是篇 白居易 
柯條未嘗損，根蕟不曾移。同類今齊茂，孤芳忽獨萎。仍憐委地日，正是帶花時。碎碧初凋葉，燋紅尚戀枝。乾坤無厚薄，草木自榮衰。欲問因何事，春風亦不知。
湖亭望水 白居易 
久雨南湖漲，新晴北客過。日沈紅有影，風定綠無波。岸沒閭閻少，灘平船舫多。可憐心賞處，其奈獨遊何。
閑遊 白居易 
外事因慵廢，中懷與靜期。尋泉上山遠，看筍出林遲。白石磨樵斧，青竿理釣絲。澄清深淺好，最愛夕陽時。
憶微之傷仲遠 白居易 
幽獨辭羣久，漂流去國賒。只將琴作伴，唯以酒爲家。感逝因看水，傷離爲見花。李三埋地底，元九謫天涯。舉眼青雲遠，回頭白日斜。可能勝賈誼，猶自滯長沙。
霖雨苦多江湖暴漲塊然獨望因題北亭 白居易 
自作潯陽客，無如苦雨何。陰昏晴日少，閑悶睡時多。湖闊將天合，雲低與水和。籬根舟子語，巷口釣人歌。霧島沈黃氣，風帆蹙白波。門前車馬道，一宿變江河。
春末夏初閑遊江郭二首 一 白居易 
閑出乘輕屐，徐行蹋輭沙。觀魚傍湓浦，看竹入楊家。林迸穿籬筍，藤飄落水花。雨埋釣舟小，風颺酒旗斜。嫩剝青菱角，濃煎白茗芽。淹留不知夕，城樹欲栖鴉。
春末夏初閑遊江郭二首 二 白居易 
柳影繁初合，鶯聲澀漸稀。早梅迎夏結，殘絮送春飛。西日韶光盡，南風暑氣微。展張新小簟，熨帖舊生衣。綠蟻杯香嫩，紅絲膾縷肥。故園無此味，何必苦思歸。
紅藤杖 白居易 
南詔紅藤杖，西江白首人。時時攜步月，處處把尋春。勁健孤莖直，疎圓六節勻。火山生處遠，瀘水洗來新。粗細纔盈手，高低僅過身。天邊望鄉客，何日拄歸秦。
風雨中尋李十一因題船上 白居易 
匹馬來郊外，扁舟在水濱。可憐衝雨客，來訪阻風人。小榼酤清醑，行廚煮白鱗。停杯看柳色，各憶故園春。
題廬山山下湯泉 白居易  庐山
一眼湯泉流向東，浸泥澆草煖無功。驪山溫水因何事，流入金鋪玉甃中。
寄蘄州簟與元九因題六韻 白居易 
笛竹出蘄春，霜刀劈翠筠。織成雙鎖簟，寄與獨眠人。卷作筒中信，舒爲席上珍。滑如鋪薤葉，冷似臥龍鱗。清潤宜乘露，鮮華不受塵。通州炎瘴地，此物最關身。
題元八谿居 白居易 
溪嵐漠漠樹重重，水檻山窗次第逢。晚葉尚開紅躑躅，秋芳初結白芙蓉。聲來枕上千年鶴，影落杯中五老峰。更媿殷勤留客意，魚鮮飯細酒香濃。
晚出西郊 白居易 
散吏閑如客，貧州冷似村。早涼湖北岸，殘照郭西門。嬾鑷從鬚白，休治任眼昏。老來何所用，少興不多言。
階下蓮 白居易 
葉展影飜當砌月，花開香散入簾風。不如種在天池上，猶勝生於野水中。
端居詠懷 白居易 
賈生俟罪心相似，張翰思歸事不如。斜日早知驚鵩鳥，秋風悔不憶鱸魚。胷襟曾貯匡時策，懷袖猶殘諫獵書。從此萬緣都擺落，欲攜妻子買山居。
夜宿江浦聞元八改官因寄此什 白居易 
君遊丹陛已三遷，我汎滄浪欲二年。劒珮曉趨雙鳳闕，煙波夜宿一漁船。交親盡在青雲上，鄉國遙拋白日邊。若報生涯應笑殺，結茅栽芋種畬田。
江樓早秋 白居易  庐山
南國雖多熱，秋來亦不遲。湖光朝霽後，竹氣晚涼時。樓閣宜佳客，江山入好詩。清風水蘋葉，白露木蘭枝。欲作雲泉計，須營伏臘資。匡廬一步地，官滿更何之。
送客之湖南 白居易 
年年漸見南方物，事事堪傷北客情。山鬼趫跳唯一足，峽猿哀怨過三聲。帆開青草湖中去，衣濕黃梅雨裏行。別後雙魚難定寄，近來潮不到湓城。
百花亭晚望夜歸 白居易 
百花亭上晚裴回，雲影陰晴掩復開。日色悠揚暎山盡，雨聲蕭颯渡江來。鬢毛遇病雙如雪，心緒逢秋一似灰。向夜欲歸愁未了，滿湖明月小船迴。
西樓 白居易 
小郡大江邊，危樓夕照前。青蕪卑濕地，白露泬寥天。鄉國此時阻，家書何處傳？仍聞陳蔡戍，轉戰已三年。
尋李道士山居兼呈元明府 白居易 
盡日行還歇，遲遲獨上山。攀藤老筋力，照水病容顏。陶巷招居住，茅家許往還。飽諳榮辱事，無意戀人間。
四十五 白居易  庐山
行年四十五，兩鬢半蒼蒼。清瘦詩成癖，粗豪酒放狂。老來尤委命，安處即爲鄉。或擬廬山下，來春結草堂。
寄李相公崔侍郎錢舍人 白居易 
曾陪鶴馭兩三仙，親侍龍輿四五年。天上歡華春有限，世間漂泊海無邊。榮枯事過都成夢，憂喜心忘便是禪。官滿更歸何處去，香爐峰在宅門前。
廳前桂 白居易 
天台嶺上凌霜樹，司馬廳前委地叢。一種不生明月裏，山中猶校勝塵中。
尋王道士藥堂因有題贈 白居易 
行行覓路緣松嶠，步步尋花到杏壇。白石先生小有洞，黃芽姹女大還丹。常悲東郭千家冢，欲乞西山五色丸。但恐長生須有籍，仙臺試爲檢名看。
秋晚 白居易 
籬菊花稀砌桐落，樹陰離離日色薄。單幕疎簾貧寂莫，涼風冷露秋蕭索。光陰流轉忽已晚，顏色凋殘不如昨。萊妻臥病月明時，不擣寒衣空擣藥。
南浦歲暮對酒送王十五歸京 白居易  庐山
臘後冰生覆湓水，夜來雲闇失廬山。風飄細雪落如米，索索蕭蕭蘆葦間。此地二年留我住，今朝一酌送君還。相看漸老無過醉，聚散窮通總是閑。
聞李十一出牧澧州崔二十二出牧果州因寄絕句 白居易 
平生相見即眉開，靜念無如李與崔。各是天涯爲刺史，緣何不覓九江來。
元和十三年淮寇未平詔停歲仗憤然有感率爾成章 白居易 
聞停歲仗軫皇情，應爲淮西寇未平。不分氣從歌裏發，無明心向酒中生。愚計忽思飛短檄，狂心便欲請長纓。從來妄動多如此，自笑何曾得事成。
上香爐峰 白居易  庐山
倚石攀籮歇病身，青笻竹仗白紗巾。他時畫出廬山障，便是香爐峰上人。
憶微之 白居易 
與君何日出屯蒙，魚戀江湖鳥厭籠。分手各拋滄海畔，折腰俱老綠衫中。三年隔闊音塵斷，兩地飄零氣味同。又被新年勸相憶，柳條黃輭欲春風。
雨夜贈元十八 白居易 
卑濕沙頭宅，連陰雨夜天。共聽檐溜滴，心事兩悠然。把酒循環飲，移牀曲尺眠。莫言非故舊，相識已三年。
寒食江畔 白居易 
草香沙暖水雲晴，風景令人憶帝京。還似往年春氣味，不宜今日病心情。聞鶯樹下沈吟立，信馬江頭取次行。忽見紫桐花悵望，下邽明日是清明。
聞李六景儉自河東令授唐鄧行軍司馬以詩賀之 白居易 
誰能淮上靜風波，聞道河東應此科。不獨文詞供奏記，定將談笑解兵戈。泥埋劒戟終難久，水借蛟龍可在多。四十著緋軍司馬，男兒官職未蹉跎。
石榴樹 白居易 
可憐顏色好陰涼，葉翦紅牋花撲霜。繖蓋低垂金翡翠，熏籠亂搭繡衣裳。春芽細炷千燈燄，夏蘂濃焚百[和]香。見說上林無此樹，只教桃柳占年芳。
大林寺桃花 白居易  花 写景 写花 植物
人間四月芳菲盡，山寺桃花始盛開。長恨春歸無覓處，不知轉入此中來。
詠懷 白居易 
自從委順任浮沈，漸覺年多功用深。面上減除憂喜色，胷中消盡是非心。妻兒不問唯耽酒，冠蓋皆慵只抱琴。長笑靈均不知命，江蘺叢畔苦悲吟。
早發楚城驛 白居易 
雨過塵埃滅，沿江道徑平。月乘殘夜出，人趁早涼行。寂歷閑吟動，冥濛暗思生。荷塘飜露氣，稻壟瀉泉聲。宿犬聞鈴起，栖禽見火驚。曨曨煙樹色，十里始天明。
箬峴東池 白居易 
箬峴亭東有小池，早荷新荇綠參差。中宵把火行人發，驚起雙栖白鷺鷥。
香爐峰下新卜山居草堂初成偶題東壁 白居易 
五架三間新草堂，石階桂柱竹編牆。南檐納日冬天暖，北戶迎風夏月涼。灑砌飛泉纔有點，拂窗斜竹不成行。來春更葺東廂屋，紙閣蘆簾著孟光。
重題 一 白居易 
喜入山林初息影，厭趨朝市久勞生。早年薄有煙霞志，歲晚深諳世俗情。已許虎溪雲裏臥，不爭龍尾道前行。從茲耳界應清淨，免見啾啾毀譽聲。
重題 二 白居易 
長松樹下小溪頭，班鹿胎巾白布裘。藥圃茶園爲產業，野麋林鶴是交遊。雲生澗戶衣裳潤，嵐隱山廚火燭幽。最愛一泉新引得，清泠屈曲繞階流。
重題 三 白居易  庐山
日高睡足猶慵起，小閣重衾不怕寒。遺愛寺鐘欹枕聽，香爐峰雪撥簾看。匡廬便是逃名地，司馬仍爲送老官。心泰身寧是歸處，故鄉何獨在長安。
重題 四 白居易 
宦途自此心長別，世事從今口不言。豈止形骸同土木，兼將壽夭任乾坤。胷中壯氣猶須遣，身外浮榮何足論。還有一條遺恨事，高家門館未酬恩。
山中問月 白居易 
爲問長安月，誰教不相離。昔隨飛蓋處，今照入山時。借助秋懷曠，留連夜臥遲。如歸舊鄉國，似對好親知。松下行爲伴，谿頭坐有期。千巖將萬壑，無處不相隨。
正月十五日夜東林寺學禪偶懷藍田楊主簿因呈智禪師 白居易 
新年三五東林夕，星漢迢迢鐘梵遲。花縣當君行樂夜，松房是我坐禪時。忽看月滿還相憶，始歎春來自不知。不覺定中微念起，明朝更問鴈門師。
臨水坐 白居易 
昔爲東掖垣中客，今作西方社內人。手把楊枝臨水坐，閑思往事似前身。
山居 白居易 
山齋方獨往，塵事莫相仍。藍轝辭鞍馬，緇徒換友朋。朝餐唯藥菜，夜伴只紗燈。除却青衫在，其餘便是僧。
遺愛寺 白居易  抒情 写景
弄日臨谿坐，尋花繞寺行。時時聞鳥語，處處是泉聲。
山中與元九書因題書後 白居易  庐山
憶昔封書與君夜，金鑾殿後欲明天。今夜封書在何處，廬山庵裏晚燈前。籠鳥檻猿俱未死，人間相見是何年。
黃石巖下作 白居易 
久別鵷鸞侶，深隨鳥獸羣。教他遠親故，何處覓知聞？昔日青雲意，今移向白雲。
戲贈李十三判官 白居易  庐山
垂鞭相送醉醺醺，遙見廬山指似君。想君初覺從軍樂，未愛香爐峰上雲。
醉中戲贈鄭使君 白居易 
密座移紅毯，酡顏照淥杯。雙娥留且住，五馬任先迴。醉耳歌催醒，愁眉笑引開。平生少年興，臨老暫重來。
江亭夕望 白居易 
憑高望遠思悠哉，晚上江亭夜未迴。日欲沒時紅浪沸，月初生處白煙開。辭枝雪蘂將春去，滿鑷霜毛送老來。爭敢三年作歸計，心知不及賈生才。
酬元員外三月三十日慈恩寺相憶見寄 白居易 
悵望慈恩三月盡，紫桐花落鳥關關。誠知曲水春相憶，其奈長沙老未還。赤嶺猨聲催白首，黃茅瘴色換朱顏。誰言南國無霜雪，盡在愁人鬢髮間。
偶然二首 一 白居易 
楚懷邪亂靈均直，放棄合宜何惻惻。漢文明聖賈生賢，謫向長沙堪歎息。人事多端何足怪，天文至信猶差忒。月離于畢合滂沱，有時不雨何能測。
偶然二首 二 白居易 
火發城頭魚水裏，救火竭池魚失水。乖龍藏在牛[領]中，雷擊龍來牛枉死。人道蓍神龜骨靈，試卜魚牛那至此。六十四卦七十鑽，畢竟不能知所以。
中秋月 白居易 
萬里清光不可思，添愁益恨繞天涯。誰人隴外久征戍，何處庭前新別離？失寵故姬歸院夜，沒蕃老將上樓時。照他幾許人腸斷，玉兔銀蟾遠不知。
謝李六郎中寄新蜀茶 白居易 
故情周匝向交親，新茗分張及病身。紅紙一封書後信，綠芽十片火前春。湯添勺水煎魚眼，末下刀圭攪麴塵。不寄他人先寄我，應緣我是別茶人。
攜諸山客同上香爐峰遇雨而還霑濡狼籍互相笑謔題此解嘲 白居易 
蕭灑登山去，龍鍾遇雨迴。磴危攀薜荔，石滑踐莓苔。韤汙君相謔，鞵穿我自咍。莫欺泥土脚，曾蹋玉階來。
彭蠡湖晚歸 白居易  抒情 景点
彭蠡湖天晚，桃花水氣春。鳥飛千白點，日沒半紅輪。何必爲遷客，無勞是病身。但來臨此望，少有不愁人。
酬贈李鍊師見招 白居易 
幾年司諫直承明，今日求真禮上清。曾犯龍鱗容不死，欲騎鶴背覓長生。劉綱有婦仙同得，伯道無兒累更輕。若許移家相近住，便驅雞犬上層城。
西河雨夜送客 白居易 
雲黑雨翛翛，江昏水闇流。有風催解纜，無月伴登樓。酒罷無多興，帆開不少留。唯看一點火，遙認是行舟。
登西樓憶行簡 白居易 
每因樓上西南望，始覺人間道路長。礙日暮山青蔟蔟，漫天秋水白茫茫。風波不見三年面，書信難傳萬里腸。早晚東歸來下峽，穩乘船舫過瞿唐。
羅子 白居易 
有女名羅子，生來纔兩春。我今年已長，日夜二毛新。顧念嬌啼面，思量老病身。直應頭似雪，始得見成人。
聽李士良琵琶 白居易 
聲似胡兒彈舌語，愁如塞月恨邊雲。閑人暫聽猶眉斂，可使和蕃公主聞。
昭君怨 白居易 
明妃風貌最娉婷，合在椒房應四星。只得當年備宮掖，何曾專夜奉幃屏。見疎從道迷圖畫，知屈那教配虜庭。自是君恩薄如紙，不須一向恨丹青。
戲問山石榴 白居易 
小樹山榴近砌栽，半含紅萼帶花來。爭知司馬夫人妬，移到庭前便不開。
編集拙詩成一十五卷因題卷末戲贈元九李二十 白居易  抒怀 友情
一篇長恨有風情，十首秦吟近正聲。每被老元偷格律，苦教短李伏歌行。世間富貴應無分，身後文章合有名。莫怪氣粗言語大，新排十五卷詩成。
湖上閑望 白居易 
藤花浪拂紫茸條，菰葉風飜綠剪刀。閑弄水芳生楚思，時時合眼詠離騷。
江南謫居十韻 白居易 
自哂沈冥客，曾爲獻納臣。壯心徒許國，薄命不如人。纔展凌雲翅，俄成失水鱗。葵枯猶向日，蓬斷即辭春。澤畔長愁地，天邊欲老身。蕭條殘活計，冷落舊交親。草合門無徑，煙消甑有塵。憂方知酒聖，貧始覺錢神。虎尾難容足，羊腸易覆輪。行藏與通塞，一切任陶鈞。
江樓夜吟元九律詩成三十韻 白居易 
昨夜江樓上，吟君數十篇。詞飄朱檻底，韻墮淥江前。清楚音諧律，精微思入玄。收將白雪麗，奪盡碧雲妍。寸截金爲句，雙雕玉作聯。八風淒間發，五彩爛相宣。冰扣聲聲冷，珠排字字圓。文頭交比繡，筋骨軟於綿。澒湧同波浪，錚鏦過管弦。醴泉流出地，鈞樂下從天。神鬼聞如泣，魚龍聽似禪。星迴疑聚集，月落爲留連。雁感無鳴者，猨愁亦悄然。交流遷客淚，停住賈人船。闇被歌姬乞，潛聞思婦傳。斜行題粉壁，短卷寫紅箋。肉味經時忘，頭風當日痊。老張知定伏，短李愛應顛。道屈才方振，身閑業始專。天教聲烜赫，理合命迍邅。顧我文章劣，知他氣力全。工夫雖共到，巧拙尚相懸。各有詩千首，俱拋海一邊。白頭吟處變，青眼望中穿。酬荅朝妨食，披尋夜廢眠。老償文債負，宿結字因緣。每歎陳夫子，常嗟李謫仙。名高折人爵，思苦減天年。不得當時遇，空令後代憐。相悲今若此，湓浦與通川。
潯陽歲晚寄元八郎中庾三十二員外 白居易 
閱水年將暮，燒金道未成。丹砂不肯死，白髮自須生。病肺慙杯滿，衰顏忌鏡明。春深舊鄉夢，歲晚故交情。一別浮雲散，雙瞻列宿榮。螭頭階下立，龍尾道前行。封事頻聞奏，除書數見名。虛懷事僚友，平步取公卿。漏盡雞人報，朝迴幼女迎。可憐白司馬，老大在湓城。
元九以綠絲布白輕褣見寄製成衣服以詩報知 白居易 
綠絲文布素輕褣，珍重京華手自封。貧友遠勞君寄附，病妻親爲我裁縫。袴花白似秋雲薄，衫色青於春草濃。欲著却休知不稱，折腰無復舊形容。
清明日送韋侍御貶虔州 白居易 
寂寞清明日，蕭條司馬家。留餳和冷粥，出火煮新茶。欲別能無酒，相留亦有花。南遷更何處，此地已天涯。
九江春望 白居易 
淼茫積水非吾土，飄泊浮萍自我身。身外信緣爲活計，眼前隨事覓交親。鑪煙豈異終南色，湓草寧殊渭北春。此地何妨便終老，譬如元是九江人。
晚題東林寺雙池 白居易 
向晚雙池好，初晴百物新。褭枝翻翠羽，濺水躍紅鱗。萍汎同遊子，蓮開當麗人。臨流一惆悵，還憶曲江春。
贈內子 白居易 
白髮長興歎，青娥亦伴愁。寒衣補燈下，小女戲牀頭。闇澹屏幃故，淒涼枕席秋。貧中有等級，猶勝嫁黔婁。
送客春遊嶺南二十韻 白居易 
已訝遊何遠，仍嗟別太頻。離容君蹙促，贈語我殷勤。迢遰天南面，蒼茫海北漘。訶陵國分界，交趾郡爲鄰。蓊鬱三光晦，溫暾四氣勻。陰晴變寒暑，昏曉錯星辰。瘴地難爲老，蠻陬不易馴。土民稀白首，洞主盡黃巾。戰艦猶驚浪，戎車未息塵。紅旗圍卉服，紫綬裹文身。麪苦桄榔裛，漿酸橄欖新。牙檣迎海舶，銅鼓賽江神。不凍貪泉暖，無霜毒草春。雲煙蟒蛇氣，刀劒鰐魚鱗。路足羈棲客，官多謫逐臣。天黃生颶母，雨黑長楓人。迴使先傳語，征軒早返輪。須防杯裏蠱，莫愛橐中珍。北與南殊俗，身將貨孰親。嘗聞君子誡，憂道不憂貧。
自題 白居易 
功名宿昔人多許，寵辱斯須自不如。一旦失恩先左降，三年隨例未量移。馬頭覓角生何日，石火敲光住幾時。前事是身俱若此，空門不去欲何之。
自悲 白居易 
火宅煎熬地，霜松摧折身。因知羣動內，易死不過人。
尋郭道士不遇 白居易 
郡中乞假來相訪，洞裏朝元去不逢。看院祗留雙白鶴，入門惟見一青松。藥爐有火丹應伏，雲碓無人水自舂。欲問參同契中事，更期何日得從容。
潯陽春三首 春生 白居易 
春生何處闇周遊，海角天涯徧始休。先遣和風報消息，續教啼鳥說來由。展張草色長河畔，點綴花房小樹頭。若到故園應覓我，爲傳淪落在江州。
潯陽春三首 春來 白居易 
春來觸地故鄉情，忽見風光憶兩京。金谷蹋花香騎入，曲江碾草鈿車行。誰家綠酒歡連夜，何處紅樓睡失明。獨有不眠不醉客，經春冷坐古湓城。
潯陽春三首 春去 白居易 
一從澤畔爲遷客，兩度江頭送暮春。白髮更添今日鬢，青衫不改去年身。百川未有迴流水，一老終無却少人。四十六時三月盡，送春爭得不殷勤。
夢微之 白居易 
晨起臨風一惆悵，通川湓水斷相聞。不知憶我因何事，昨夜三迴夢見君。
贈韋鍊師 白居易 
潯陽遷客爲居士，身似浮雲心似灰。上界女仙無嗜欲，何因相顧兩裴回。共疑過去人間世，曾作誰家夫婦來。
問劉十九 白居易  唐诗三百首 五言绝句 生活 饮酒 友情
綠螘新醅酒，紅泥小火壚。晚來天欲雪，能飲一杯無。
得行簡書聞欲下峽先以詩寄 白居易  长江
朝來又得東川信，欲取春初發梓州。書報九江聞暫喜，路經三峽想還愁。瀟湘瘴霧加餐飯，灩澦驚波穩泊舟。欲寄兩行迎爾淚，長江不肯向西流。
南湖早春 白居易  描写水 春天 写景 抒情 写水
風迴雲斷雨初晴，返照湖邊暖復明。亂點碎紅山杏發，平鋪新綠水蘋生。翅低白雁飛仍重，舌澀黃鸝語未成。不道江南春不好，年年衰病減心情。
元十八從事南海欲出廬山臨別舊居有戀泉聲之什因以投和兼伸別情 白居易  庐山
賢侯辟士禮從容，莫戀泉聲問所從。雨露初承黃紙詔，煙霞欲別紫霄峰。傷弓未息新驚鳥，得水難留久臥龍。我正退藏君變化，一杯可易得相逢。
遣懷 白居易 
羲和走馭趂年光，不許人間日月長。遂使四時都似電，爭教兩鬢不成霜。榮銷枯去無非命，壯盡衰來亦是常。已共身心要約定，窮通生死不驚忙。
點額魚 白居易 
龍門點額意何如，紅尾青鬐却返初。見說在天行雨苦，爲龍未必勝爲魚。
聞龜兒詠詩 白居易 
憐渠已解詠詩章，搖膝支頤學二郎。莫學二郎吟太苦，纔年四十鬢如霜。
對酒 白居易 
未濟卦中休卜命，參同契裏莫勞心。無如飲此銷愁物，一餉愁消直萬金。
東牆夜合樹去秋爲風雨所摧今年花時悵然有感 白居易 
碧荑紅縷今何在，風雨飄將去不回。惆悵去年牆下地，今春唯有薺花開。
夢亡友劉太白同遊彰敬寺 白居易 
三千里外臥江州，十五年前哭老劉。昨夜夢中彰敬寺，死生魂魄暫同遊。
與果上人歿時題此訣別兼簡二林僧社 白居易 
本結菩提香火社，爲嫌煩惱電泡身。不須惆悵從師去，先請西方作主人。
贈寫真者 白居易 
子騁丹青日，予當醜老時。無勞役神思，更畫病容儀。迢遞麒麟閣，圖功未有期。區區尺素上，焉用寫真爲。
劉十九同宿 白居易 
紅旗破賊非吾事，黃紙除書無我名。唯共嵩陽劉處士，圍棊賭酒到天明。
十二年冬江西溫暖喜元八寄金石稜到因題此詩 白居易 
今冬臘候不嚴凝，暖霧溫風氣上騰。山脚崦中纔有雪，江流慢處亦無冰。欲將何藥防春瘴，只有元家金石稜。
閑意 白居易 
不爭榮耀任沈淪，日與時疎共道親。北省朋僚音信斷，東林長老往還頻。病停夜食閑如社，慵擁朝裘暖似春。漸老濺諳閑氣味，終身不擬作忙人。
送友人上峽赴東川辟命 白居易 
見說瞿塘峽，斜銜灩澦根。難於尋鳥路，險過上龍門。羊角風頭急，桃花水色渾。山迴若鼇轉，舟入似鯨吞。岸合愁天斷，波跳恐地翻。憐君經此去，爲感主人恩。
夜送孟司功 白居易 
潯陽白司馬，夜送孟功曹。江闇管弦急，樓明燈火高。湖波翻似箭，霜草殺如刀。且莫開征櫂，陰風正怒號。
荅微之 白居易 
君寫我詩盈寺壁，我題君句滿屏風。與君相遇知何處，兩葉浮萍大海中。
偶宴有懷 白居易 
遇興尋文客，因歡命酒徒。春遊憶親故，夜會似京都。詩思閑仍在，鄉愁醉暫無。狂來欲起舞，慙見白髭鬚。
山中酬江州崔使君見寄 白居易 
眷眄情無恨，優容禮有餘。三年爲郡吏，一半許山居。酒熟心相待，詩來手自書。庾樓春好醉，明月且回車。
山枇杷 白居易 
深山老去惜年華，況對東谿野枇杷。火樹風來翻絳燄，瓊枝日出曬紅紗。回看桃李都無色，映得芙蓉不是花。爭奈結根深石底，無因移得到人家。
聞李尚書拜相因以長句寄賀微之 白居易 
憐君不久在通川，知已新提造化權。夔卨定求才濟世，張雷應辨氣衝天。那知淪落天涯日，正是陶鈞海內年。肯向泥中拋折劒，不收重鑄作龍泉。
歲暮 白居易 
窮陰急景坐相催，壯齒韶顏去不回。舊病重因年老發，新愁多是夜長來。膏明自爇緣多事，雁默先烹爲不才。禍福細尋無會處，不如且進手中杯。
雨中赴劉十九二林之期及到寺劉已先去因以四韻寄之 白居易 
雲中臺殿泥中路，既阻同遊嬾却還。將謂獨愁猶對雨，不知多興已尋山。纔應行到千峰裏，只校來遲半日間。最惜杜鵑花爛熳，春風吹盡不同攀。
薔薇正開春酒初熟因招劉十九張大夫崔二十四同飲 白居易 
甕頭竹葉經春熟，階底薔薇入夏開。似火淺深紅壓架，如餳氣味綠黏臺。試將詩句相招去，倘有風情或可來。明日早花應更好，心期同醉卯時杯。
李白墓 白居易  写人 悼亡
采石江邊李白墳，遶田無限草連雲。可憐荒壠窮泉骨，曾有驚天動地文。但是詩人多薄命，就中淪落不過君。
戲荅諸少年 白居易 
顧我長年頭似雪，饒君壯歲氣如雲。朱顏今日雖欺我，白髮他時不放君。
風雨晚泊 白居易 
苦竹林邊蘆葦叢，停舟一望思無窮。青苔撲地連春雨，白浪掀天盡日風。忽忽百年行欲半，茫茫萬事坐成空。此生飄蕩何時定，一縷鴻毛天地中。
題崔使君新樓 白居易 
憂人何處可消憂，碧甕紅欄湓水頭。從此潯陽風月夜，崔公樓替庾公樓。
山中戲問韋侍御 白居易 
我抱棲雲志，君懷濟世才。常吟反招隱，那得入山來。
寄微之 白居易 
帝城行樂日紛紛，天畔窮愁我與君。秦女笑歌春不見，巴猨啼哭夜常聞。何處琵琶弦似語，誰家[咼]墮髻如雲。人生多少歡娛事，那獨千分無一分。
醉吟二首 一 白居易 
空王百法學未得，姹女丹砂燒即飛。事事無成身老也，醉鄉不去欲何歸。
醉吟二首 二 白居易 
兩鬢千莖新似雪，十分一醆欲如泥。酒狂又引詩魔發，日午悲吟到日西。
曉寢 白居易 
轉枕重安寢，回頭一欠伸。紙窗明覺曉，布被暖知春。莫強疎慵性，須安老大身。雞鳴一覺睡，不博早朝人。
荅元八郎中楊十二博士 白居易 
身覺浮雲無所著，心同止水有何情。但知瀟灑疎朝市，不要崎嶇隱姓名。盡日觀魚臨澗坐，有時隨鹿上山行。誰能拋得人間事，來共騰騰過此生。
湖亭與行簡宿 白居易 
潯陽少有風情客，招宿湖亭盡却回。水檻虛涼風月好，夜深誰共阿憐來。
八月十五日夜湓亭望月 白居易  孤独 中秋节 贬谪 中秋 思乡
昔年八月十五夜，曲江池畔杏園邊。今年八月十五夜，湓浦沙頭水館前。西北望鄉何處是，東南見月幾迴圓。臨風一歎無人會，今夜清光似往年。
贈江客 白居易 
江柳影寒新雨地，塞鴻聲急欲霜天。愁君獨向沙頭宿，水遶蘆花月滿船。
殘暑招客 白居易 
雲截山腰斷，風驅雨脚迴。早陰江上散，殘熱日中來。却取生衣著，重拈竹簟開。誰能淘晚熱，閑飲兩三杯。
潯陽秋懷贈許明府 白居易 
霜紅二林葉，風白九江波。暝色投煙鳥，秋聲帶雨荷。馬閑無處出，門冷少人過。鹵莽還鄉夢，依稀望闕歌。共思除醉外，無計奈愁何。試問陶家酒，新篘得幾多。
九日醉吟 白居易 
有恨頭還白，無情菊自黃。一爲州司馬，三見歲重陽。劒匣塵埃滿，籠禽日月長。身從漁父笑，門任雀羅張。問疾因留客，聽吟偶置觴。歎時論倚伏，懷舊數存亡。奈老應無計，治愁或有方。無過學王績，唯以醉爲鄉。
問韋山人山甫 白居易 
身名身事兩蹉跎，試就先生問若何。從此神仙學得否，白鬚雖有未爲多。
送蕭鍊師步虛詞十首卷後以二絕繼之 一 白居易 
欲上瀛州臨別時，贈君十首步虛詞。天仙若愛應相問，可道江州司馬詩。
送蕭鍊師步虛詞十首卷後以二絕繼之 二 白居易 
花紙瑤緘松墨字，把將天上共誰開。試呈王母如堪唱，發遣雙成更取來。
贈李兵馬使 白居易 
身得貳師餘氣概，家藏都尉舊詩章。江南別有樓船將，燕頷虬鬚不姓楊。
題遺愛寺前溪松 白居易 
偃亞長松樹，侵臨小石溪。靜將流水對，高共遠峰齊。翠蓋煙籠密，花幢雪壓低。與僧清影坐，借鶴穩枝棲。筆寫形難似，琴偷韻易迷。暑天風槭槭，晴夜露淒淒。獨契依爲舍，閑行遶作蹊。棟梁君莫採，留著伴幽棲。
廬山草堂夜雨獨宿寄牛二李七庾三十二員外 白居易  庐山
丹霄攜手三君子，白髮垂頭一病翁。蘭省花時錦帳下，廬山雨夜草菴中。終身膠漆心應在，半路雲泥跡不同。唯有無生三昧觀，榮枯一照兩成空。
聞楊十二新拜省郎遙以詩賀 白居易 
文昌新入有光輝，紫界宮牆白粉闈。曉日雞人傳漏箭，春風侍女護朝衣。雪飄歌句高難和，鶴拂煙霄老慣飛。官職聲名俱入手，近來詩客似君稀。
三月三日懷微之 白居易 
良時光景長虛擲，壯歲風情已闇銷。忽憶同爲校書日，每年同醉是今朝。
贈韋八 白居易  庐山
辭君歲久見君初，白髮驚嗟兩有餘。容鬢別來今至此，心情料取合何如。曾同曲水花亭醉，亦共華陽竹院居。豈料天南相見夜，哀猨瘴霧宿匡廬。
春江閑步贈張山人 白居易 
江景又妍和，牽愁發浩歌。晴沙金屑色，春水麴塵波。紅簇交枝杏，青含卷葉荷。藉莎憐輭暖，憩樹愛婆娑。書信朝賢斷，知音野老多。相逢不閑語，爭奈日長何。
春聽琵琶兼簡長孫司戶 白居易 
四弦不似琵琶聲，亂寫真珠細撼鈴。指底商風悲颯颯，舌頭胡語苦醒醒。如言都尉思京國，似訴明妃厭虜庭。遷客共君想勸諫，春腸易斷不須聽。
吳宮辭 白居易 
一入吳王殿，無人覩翠娥。樓高時見舞，宮靜夜聞歌。半露胷如雪，斜迴臉似波。妍媸各有分，誰敢妬恩多。
送韋侍御量移金州司馬 白居易 
春歡雨露同霑澤，冬歎風霜獨滿衣。留滯多時如我少，遷移好處似君稀。臥龍雲到須先起，蟄燕雷驚尚未飛。莫恨東西溝水別，滄溟長短擬同歸。
自到潯陽生三女子因詮真理用遣妄懷 白居易 
宦途本自安身拙，世累由來向老多。遠謫四年徒已矣，晚生三女擬如何。預愁嫁娶真成患，細念因緣盡是魔。賴學空王治苦法，須拋煩惱入頭陀。
江西裴常侍以優禮見待又蒙贈詩輙敘鄙誠用伸感謝 白居易 
一從簪笏事金貂，每借溫顏放折腰。長覺身輕離泥滓，忽驚手重捧瓊瑤。馬因迴顧雖增價，桐遇知音已半焦。他日秉鈞如見念，壯心直氣未全銷。
自江州司馬授忠州刺史仰荷聖澤聊書鄙誠 白居易 
炎瘴拋身遠，泥塗索脚難。網初鱗撥剌，籠久翅摧殘。雷電頒時令，陽和變歲寒。遺簪承舊念，剖竹授新官。鄉覺前程近，心隨外事寬。生還應有分，西笑問長安。
除忠州寄謝崔相公 白居易 
提拔出泥知力竭，吹噓生翅見情深。劒鋒缺折難衝斗，桐尾燒焦豈望琴。感舊兩行年老淚，酬恩一寸歲寒心。忠州好惡何須問，鳥得辭籠不擇林。
初除官蒙裴常侍贈鶻銜瑞草緋袍魚袋因謝惠貺兼抒離情 白居易 
新授銅符未著緋，因君裝束始光輝。惠深范叔綈袍贈，榮過蘇秦佩印歸。魚綴白金隨步躍，鶻銜紅綬遶身飛。明朝戀別朱門淚，不敢多垂恐汙衣。
洪州逢熊孺登 白居易 
靖安院裏辛夷下，醉笑狂吟氣最麤。莫問別來多少苦，低頭看取白髭鬚。
初著刺史緋荅友人見贈 白居易 
故人安慰善爲辭，五十專城道未遲。徒使花袍紅似火，其如蓬鬢白成絲。且貪薄俸君應惜，不稱衰容我自知。銀印可憐將底用，只堪歸舍嚇妻兒。
又荅賀客 白居易 
銀章暫假爲專城，賀客來多嬾起迎。似挂緋衫衣架上，朽株枯竹有何榮。
別草堂三絕句 一 白居易 
正聽山鳥向陽眠，黃紙除書落枕前。爲感君恩須暫起，爐峰不擬住多年。
別草堂三絕句 二 白居易  庐山
久眠褐被爲居士，忽挂緋袍作使君。身出草堂心不出，廬山未要勒移文。
別草堂三絕句 三 白居易 
三間茅舍向山開，一帶山泉遶舍迴。山色泉聲莫惆悵，三年官滿却歸來。
鍾陵餞送 白居易  滕王阁
翠幕紅筵高在雲，歌鐘一曲萬家聞。路人指點滕王閣，看送忠州白使君。
潯陽宴別 白居易  庐山
鞍馬軍城外，笙歌祖帳前。乘潮發湓口，帶雪別廬山。暮景牽行色，春寒散醉顏。共嗟炎瘴地，盡室得生還。